text:
ABAKURAMBERE N’ABAHANUZI
IGICE CYA 11 - UMUHAMAGARO WA ABURAHAMU
Iki gice gishingiye mu Itangiriro 12.
Nyuma yo gutatana kw’ab’ i Babeli, gusenga ibishushanyo byongeye kugwira hose, maze Uwiteka na we ageza ubwo abihorera bakomeza kugendera mu nzira zabo mbi, maze itoranya Aburahamu wo mu muryango wa Shemu, imugira umurinzi w’amategeko yayo kugira ngo abo mu bisekuruza bizakurikiraho bayumvire. Aburahamu yari yarakuriye hagati y’abakora iby’ubupfumu n’ubupagani. Ndetse no mu rugo rwa se, uwo Imana yari yarazigamiye kumenya ibyayo, batwawe n’imico y’abari babakikije, maze “bakorera izindi mana” bazirutisha Yehova. Nyamara kwizera nyakuri ntikwagombaga kuzima. Imana yakomeje kurinda abasigaye kugira ngo bayikorere. Adamu, Seti, Henoki, Metusela, Nowa ndetse na Shemu, uko bakurikirana, bari barateguriwe gukomeza ibyahishuwe bitangaje by’ubushake bwayo uko ibihe bihaye ibindi. Umuhungu wa Tera yabaye umuragwa w’ibyo byizerwa biziranenge. Yararikirwaga gusenga ibigirwamana ariko biba ibyo ubusa. Indahemuka hagati y’abahemu, Aburahamu yirinze gutwarwa n’ubuhakanyi ahubwo akomeza gusenga Imana ashikamye. “Uwiteka aba bugufi bw’abamutakambira bose, abamutakambira babikuye ku mutima.” Zaburi 145:18. Uwiteka yamenyesheje Aburahamu ubushake bwe kandi amuha ubwenge bwo kumenya amategeko ye n’agakiza kajyaga kuzurizwa muri Kristo. AA 77.1
Aburahamu yahawe isezerano ry’igikundiro ku bantu bo muri icyo gihe, ku zakomokwaho n’urubyaro rutabarika ndetse no kuba ishyanga rikomeye: “Nzaguhindura ubwoko bukomeye, nzaguha umugisha, nzogeza izina ryawe, uzabe umugisha.” Kuri ibyo hongerwaho ihame ry’agahebuzo ryo kuba umuragwa w’ibyo kwizerwa, ko mu bamukomokaho ariho Umucunguzi w’isi azava: “kandi muri wowe ni mo imiryango yose yo mu isi izaherwa umugisha.” Ariko mbere yuko aya masezerano asohozwa, kwizera kwe kwagombaga kugeragezwa; hari icyo yasabwaga gutanga nk’igitambo. AA 77.2
Imana ituma kuri Aburahamu iti, “Va mu gihugu cyanyu, usige umuryango wanyu n’inzu ya so, ujye mu gihugu nzakwereka.” Kugira ngo Imana ibashe kumubona ko ashyitse, nk’ukwiriye gukomeza umugambi wayo, Aburahamu yagombaga kwitandukanya n’imigenzereze yo mu gihe cya mbere. Bene wabo ndetse n’inshuti ze bajyaga kubangamira ibyo Uwiteka yari yateganyije kumwigisha. Noneho ubwo Aburahamu yari agize indi myumvire, afitanye umushyikirano n’ijuru, yagombaga kuguma mu banyamahanga. Imibereho ye yagombaga kuba yihariye, itandukanye n’iyo ab’isi bose. Ntiyanashoboraga gusobanura ibye kugira ngo bagenzi be bamwumve. Iby’umwuka birondoreshwa ibya Mwuka, kandi ibikorwa bye n’impamvu yamuteraga kubikora ntibyashoboraga kumvwa na bene wabo basengaga ibigirwamana. AA 77.3
“Kwizera Imana niko kwatumye Aburahamu ayumvira igihe yamuhamagaraga, akimukira mu gihugu yari kuzahabwaho umunani.Nuko agenda atazi iyo ajya.” Abaheburayo 11:8. Kumvira kuzira gushidikanya Aburahamu yagize ni kimwe mu bihamya bishimishije cyane byo kwizera dusanga muri Bibiliya yose. Kuri we, kwizera byari ukwemera ko amaze guhabwa ibyo yari yiringiye kuzabona, kandi kukaba n’igihamya cy’uko ibyo atareba biriho.” Yisunze isezerano ry’Imana, nta na kimwe kigaragara yishingikirijeho, maze ava i wabo no muri bene wabo n’igihugu cy’amavuko, atazi aho Imana imwerekeje. “Kwizera niko kwatumye aba umusuhuke mu gihugu yasezeranyijwe, akaba ‘umushyitsi muri cyo, akaba mu mahema kimwe na Isaka na Yakobo, abaraganywe na we ibyo byasezeranyijwe.” Abaheburayo 11:9. AA 77.4
Nticyari ikigeragezo cyoroheye Aburahamu, kandi ntibyanamusabaga ikintu gikomeye. Hari amasano akomeye cyane yashoboraga gutuma agundira igihugu cy’ amavuko, bene wabo, ndetse n’urugo rwe. Ariko ntiyashidikanyije kumvira uwo muhamagaro. Ntiyashatse kubaza ibyerekeye igihugu cy’isezerano — niba ubutaka bwaho burumbuka, cyangwa niba haba ubuzima buzira umuze; niba igihugu gifite ibyiza nyaburanga kandi kizatuma ashobora kurundanya ubutunzi. Imana yari ivuze, kandi umugaragu wayo yagombaga kumvira; kuri we, ahantu heza hanejeje ku isi ni ho Imana yamushakiraga kuba. AA 78.1
Abantu benshi barageragezwa nk’uko Aburahamu yageragejwe. Ntibumva ijwi ry’Imana ribabwira rivuye mu ijuru ako kanya, ariko ibahamagarira mu nyigisho z’Ijambo ryayo no mu bitangaza ikora. Bashobora gusabwa kureka ibyajyaga kubahesha ubukire n’icyubahiro, gusiga imiryango yabo n’ibindi byari kubazanira inyungu, ndetse no gutandukana na bene wabo, maze bakinjira ahasa n’inzira yo kwizinukwa, kugeragezwa no kwitanga. Imana yari ifite umurimo ishaka kubakoresha; ariko imibereho yoroshye ndetse n’inshuti n’abavandimwe byashoboraga gutuma batabasha kuwukora. Yasabye Imana kumurinda kugira ngo hatagira umuntu wabyitambikamo, no kuyoborwa nayo bakumva ariyo batezeho amakiriro, kandi bakishingikiriza kuri Yo yonyine, kugira ngo ibashe kubihishurira ubwayo. AA 78.2
Ni nde witeguye kwitaba uguhamagara kw’Imana akazinukwa ibyo yari agamije gukora n’ibyo yari yarirunduriyemo? Ni nde uzemera inshingano nshya, akinjira mu byo atari azi, agakora umurimo w’Imana amaramaje kandi afite umutima ukunze, maze kubwa Kristo, akemera guhomba ibye? Uwemera gukora ibyo aba afite kwizera nk’ukwa Aburahamu, kandi azasangira na We rya “kuzo ry’akataraboneka rizahoraho iteka ryose.” “ritabasha kugereranywa n’imibabaro yo muri iki gihe.” 2 Abakorinto 4:17; Abaroma 8:18. AA 78.3
Imana yahamagaye Aburahamu ubwa mbere igihe yari muri” Uri y’Abakaludaya,” maze kubwo kumvira ajya i Harani. Nubwo yari agiye kure kungana gutyo, umuryango wa se waramuherekeje, ariko nubwo wari ugifite ibigirwamana, wabifatanyije no gusenga Imana y’Ukuri. Aburahamu arahatura kugeza ubwo Tera yapfuye. AA 78.4
Ariko ijwi ry’Imana rimutegeka kugenda akimuka aho igituro cya se kiri. Umuvandimwe we Nahori n’abo mu nzu ye bakomeje kugundira ibyo mu ngo zabo n’ibigirwamana byabo. Uretse Sara, umugore w’Aburahamu, Loti, umuhungu wa Harani wari umaze igihe apfuye, wenyine ni we wahisemo gufatanya n’uwo mukurambere imibereho y’umugenzi wahoraga yimuka. Ryari itsinda rinini risohotse muri Mezopotamiya. AA 78.5
Aburahamu yari atunze imikumbi n’amashyo bitabarika, ubukire bwo mu burasirazuba, kandi yari akikijwe n’abagaragu benshi n’ibyegera. Yari asize gakondo, atazagaruka, maze atwara ibyo yari atunze byose, “ubutunzi bwose bari batunze, n’abantu baronkeye i Harani.” Muri abo bose, hari benshi bamukurikiraga atari uko bashaka kumukorera cyangwa bashaka indamu, ahubwo babitewe n’agaciro gakomeye babihaye. Ubwo bari i Harani, Aburahamu hamwe na Sara bayoboye abandi kuramya no gukorera Imana nyakuri. Ibyo byatumye bakomeza kubana n’uwo mukurambere, maze bamuherekeza ajya mu gihugu cy’isezerano. Maze bakomeza bajya mu gihugu cy’i Kanaani; bagerayo.” AA 79.1
Aho babanje gutura bwa mbere ni i Shekemu. Aburahamu ashinga amahema ye munsi y’igiti cy’inganzamarumbo ya More, mu kibaya kinini cyane, gifite ubwatsi butoshye, kandi kirimo ibiti by’amatunda n’amasoko adudubiza amazi menshi, hagati y’umusozi wa Ebali na Gerizimu. Cyari igihugu cyiza kandi gishimishije uwo mukurambere yari agezemo - “kirimo imigezi, n’amasoko adudubiza atemba mu bibaya n’imisozi; igihugu cy’ingano, na sayiri, n’imizabibu, n’imitini, n’amakomamanga; igihugu cy’imyerezi n’ubuki.” Gutegeka kwa Kabiri 8:7, 8. Ariko ku bubaha Imana, kuri iyo misozi hari amashyamba n’ibibaya byarimo amatunda menshi byababeraga igicucu.” Icyo gihe Abanyakanani bari bagituye muri icyo gihugu.” Aburahamu yari ageze ku ntego ye y’ibyo yiringiraga kuko yari abonye igihugu gituwemo n’ubwoko butari buzi Imana kandi cyuzuwemo n’ibigirwamana. Muri ibyo biti by’amatunda ni ho bari barubatse ibicaniro by’ibigirwamana, kandi ibitambo by’abantu byatambwaga kuri iyo misozi ihegereye. Ubwo yari atsimbaraye ku isezerano ry’Imana, ni cyo cyatumye aguma mu mahema ye. “Nuko Uwiteka abonekera Aburahamu, aramubwira ati, “Urubyaro rwawe nzaruha iki gihugu.” Kwizera kwe kwakomejwe n’iryo sezerano yahamirijwe yuko Imana izabana na we, ko atazarekerwa mu maboko y’abagome. “Yubakirayo igicaniro Uwiteka wamubonekeye.” Akomeza kuba umugenzi, bidatinze yimukira hafi y’i Beteli arongera yubaka igicaniro yambaza Uwiteka. AA 79.2
Aburahamu, “inshuti y’Imana”, yaduhaye icyitegererezo gikwiriye. Yari afite imibereho iragwa no gusenga. Aho yashingaga ihema rye, yubakaga igicaniro hafi yaho, maze agahamagara abari mu mahema ye bose kuza aho ari ubwo yabaga atamba ibitambo bya mu gitondo n’ibya nimugoroba. Iyo yimuraga ihema rye, igicaniro cyarahagumaga. Mu myaka yakurikiyeho, hari bamwe mu Abanyakanani bemeye amabwiriza ya Aburahamu; kandi igihe cyose bageraga igicaniro, yamenyaga neza uwahageze; kandi iyo yabaga ashinze ihema rye, yasanaga igicaniro maze akaramya Imana y’ukuri. AA 79.3
Aburahamu yakomeje kugenda yerekeza mu majyepfo, kandi kwizera kwe kongeye kugeragezwa. Ijuru ryimanye imvura, amazi ntiyongera gutemba mu bishanga, ibyatsi byumira mu bibaya. Amashyo n’imikumbi byabuze urwuri, maze inzara n’inyota bigera ahantu hose bari bakambitse. Mbese uwo mukurambere ntiyari atangiye kwibaza ku isezerano ry’Imana? Mbese aho ntiyasubije amaso inyuma akifuza gusubira muri bya bibaya by’Abakaludaya yahozemo? Bose bari bafite amatsiko, bategereje kureba icyo Aburahamu akora, ubwo icyago cyakurwaga n’ikindi. Igihe cyose babonaga kwizera kwe gushikamye, bumvaga hari ibyiringiro; bari bazi neza ko Imana ari inshuti ye kandi ko ikomeje kumuyobora. AA 79.4
Aburahamu ntiyabashaga gusobanura ubuyobozi bw’Ijuru; ntiyabonaga icyo ategerejweho; nyamara yagundiriye amasezerano Imana yamuhaye avuga ngo, “Nzaguha umugisha, nzogeza izina ryawe; uzabe umugisha.” Mu masengesho ye ashikamye, yitaga cyane ku mibereho y’ubwoko bwe n’iyo imikumbi ye, ariko akirinda ko hagira ikintu icyo ari cyo cyose cyahungahanya kwizera yari afitiye ijambo ry’Imana. Kugira ngo ahunge amapfa, yasuhukiye muri Egiputa. Ntiyaretse i Kanaani, cyangwa ngo asubire mu gihugu cy’Abakaludaya aho yari yaraturutse, ahatari habuze ibyo kurya; ahubwo yashatse ubuhungiro bw’igihe gito hafi cyane y’igihugu cy’isezerano, ategereje bidatinze kuzasubira aho Imana yamushyize. AA 80.1
Uwiteka, mu burinzi bwe, yazaniye Aburahamu icyo kigeragezo kugira ngo amwigishe kwicisha bugufi, kwihangana, no kwizera — icyigisho cyagombaga kuzahora cyibukwa kugira ngo n’abandi bazabaho hanyuma ye bazashohore kwihanganira imibabaro. Imana iyobora abana bayo mu nzira batazi, ariko ntiyibagirwa cyangwa ngo yirengagize abayiringira. Yemeye ko Yobu agerwaho n’imibabaro, nyamara ntiyamuretse. Yemeye ko Yohana wakundwaga acirwa ku kirwa cya Patimosi aho yari ari wenyine, ariko Umwana w’Imana yamusanze yo, maze iyerekwa rye ryuzurwa n’ikuzo ry’ufite ubugingo budapfa. Imana yemera ko ibigeragezo bigera ku bwoko bwayo, kugira ngo nibashikama kandi bakumvira, babashe gukungahara ubwabo mu by’umwuka, kandi urugero batanze rubashe kuba isoko abandi bakomoraho imbaraga. “Erega nzi ibyo nibwira nzabagirira! Ni amahoro si ibibi, kugira ngo mbareme umutima w’ibyo muzabona hanyuma.” Yeremiya 29:11. Ibigeragezo bihungabanya kwizera kwacu cyane ku buryo bisa nk’aho Imana yaturetse, bikwiriye kutwegereza Kristo biruseho, tugashobora gutura imitwaro yacu ku birenge bye maze tukanezezwa n’amahoro azaduha nk’ingurane. AA 80.2
Imana igeragereza buri gihe ubwoko bwayo mu itanura ry’imibabaro. Mu itanura rigurumana, ni mo inkamba zitandukanyirizwa n’izahabu y’ukuri y’imico ya Gikristo. Yesu aba areba ikigeragezo; azi neza ibikenewe kugira ngo icyuma cy’agaciro gitunganywe, maze cyerekane kurabagirana k’urukundo rwe. Ni muri ibyo bigeragezo Imana yigishirizamo abagaragu bayo. Iba ibona ko hari bamwe bafite imbaraga zishobora gukoreshwa mu iterambere ry’umurimo wayo, maze igashyira abo bantu mu igeragezwa; kubwo uburinzi bwayo, ibashyira ahantu hatuma imico yabo igeragezwa, maze ibidatunganye n’intege nke byari bibahishwe bikagaragara. Ibaha amahirwe yo gukosora ibidatunganye kugira ngo babe abantu babereye gukora umurimo wayo. Ibereka intege nke zabo, kandi ikabigisha kwishingikiriza kuri Yo; kuko ariyo Mufasha n’Umurinzi wabo. Ubwo nibwo iba igeze ku ntego yayo. Barigishwa, bagahugurwa kandi bagatozwa gahunda, bategurirwa gusohoza umugambi ukomeye cyane watumye bahabwa ubushobozi. Igihe Imana ibahamagariye kugira icyo bakora, ntibazarira, kandi abamarayika bo mu ijuru bashobora gufatanya na bo umurimo ugomba kurangizwa ku isi. AA 80.3
Aburahumu yerekaniye mu Egiputa ko afite intege nke no kudatungana bya kimuntu. Ubwo yahishaga ko Sara ari umugore we, yashidikanyije ku burinzi bw’ijuru, abura ukwizera n’umuhati ari byo byari kuranga imibereho ye. Sara yari umugore w’igikundiro, bituma Aburahamu adashidikanya ko Abanyegiputa bazabenguka uwo munyamahangakazi mwiza maze bakica umugabo we. Yibwiye ko nta kosa yaba afite kubeshya ko Sara ari mushiki we, kuko yari mushiki we kwa se ariko badasangiye nyina. Ariko uko guhisha isano nyakuri bafitanye bwari uburiganya. Gutandukira mu bijyanye n’ubunyangamugayo ntabwo Imana ibyemera. Muri uko kubura kwizera kwa Aburahamu, yari ashyize Sara mu kaga gakomeye. Umwami wa Egiputa amaze kubwirwa ubwiza bw’uwo mugore, yamutumije iwe mu ngoro kugira ngo amugire umugore we. Ariko Uwiteka, kubwo imbabazi ze nyinshi, yarinze Sara ubwo yahanaga Farawo n’inzu ye. Ku bwo icyo gihano, Umwami yamenye ko yabeshywe maze asubiza Aburahamu umugore we avuga ati, “Icyo wangiriye iki ni iki? Ni iki cyatumye umbwira ko ari mushiki wawe? nanjye nkamuzana nshaka kumugira umugore wanjye: nuko nguyu umugore wawe, mujyane, wigendere.” AA 81.1
Aburahamu yagiriye amahirwe atangaje ku mwami; ndetse ntiyari kwemera ko hari icyamugirira nabi cyangwa se abo bari kumwe, yasezereye Aburahamu neza, ariko amusaba kuva mu Egiputa. Kuva ubwo, hashyizweho itegeko ribuza Abanyegiputa kuryamana n’abanyamahanga cyangwa gusangira na bo. Gusezererwa kwa Aburahamu byari amahoro n’ineza; ariko yamusabye kuva mu Egiputa kuko yatinyaga ko yahaguma. Yari agiye guhemukira Aburahamu cyane, ariko Imana ikiza Umwami ntiyakora icyo cyaha gikomeye gityo. Farawo yabonye yuko uwo munyamahanga Imana yari yaramuhaye icyubahiro kandi yatinyaga ko mu gihugu cye habamo umuntu ugendera mu bushake bw’Imana. Iyo Aburahamu aguma mu Egiputa, ubutunzi n’icyubahiro bye byajyaga kugwira maze bigatera Abanyegiputa kumugirira ishyari no kwifuza, bakamugirira nabi, kuko byari kugaragara ko umwami yabigizemo uruhare, maze bikamuteza guhanwa we n’inzu ye. AA 81.2
Umuburo Farawo yari yahawe wabereye Aburahamu igihamya cy’uburinzi buri kuri we mu mibanire ye n’ubwoko bw’abapagani; kuko ibyo bitari bikiri ibanga, kandi byagaragaye yuko Imana Aburahamu yasengaga izarinda umugaragu wayo, kandi inabi yose yagirirwa igahorerwa. Ni ishyano guhemukira umwe mu bana b’Umwami w’ijuru. Umunyezaburi yabivuzeho ubwo yerekezaga ku mibereho ya Aburahamu agira ati: “Imana yahaniye abami ko babagiriye nabi; ati: Ntimukore ku bo nasize, ntimugire icyo mutwara abahanuzi banjye.” Zaburi 105:14,15. AA 81.3
Hari isano ishimishije y’imibereho ya Aburahamu ari mu Egiputa ndetse n’iyo urubyaro rwe rwakurikiyeho. Bose bagiye mu Egiputa bahunga amapfa, kandi bose babayeyo. Binyuze mu gutinya ko igihano cy’Imana kigera ku Banyegiputa bazira abanyamahanga; bakiriye kuri bo, maze basohoka muri Egiputa bafite ubutunzi bwinshi. AA 81.4


c: text/html

text:
Muraho, amakuru yanyu? Uyu munsi reka tuganire ku byiza nibibi byo kwisiga indimu ku ruhu cyane cyane mu maso. Indimu ni imwe mu bintu biri naturel abantu bakoresha ku ruhu, kuba iri naturel ariko ntibiyibuza kuba yagira ingaruka zitari nziza ku ruhu. Abantu bashaka gukoresha indimu cyangwa se usanzwe uyikoresha ushaka gusobanukirwa ibyiza byayo nibibi byayo, iyi nkuru ni iyawe. Turahera ku byiza byayo, ubundi turebe ibibi byayo ndetse tunababwire uko wayikoresha. Ibyiza by’indimu 1) Iracyesha Ikintu cya mbere indimu…
Umuti w’ibiheri utuma byuma mu minota 5!27/06/2019
Muraho, uyu munsi reka turebere hamwe video (yarebwe inshuro zirenga milliyoni 7) y’umukobwa utwereka ibanga ryo gukira ibiheri mu cyumweru kimwe akoresheje ibintu bibiri gusa wasanga ufite mu gikoni. Avugako yari amaze igihe arwaye ibiheri yarabiburiye umuti kugeza abonye iyi mask. Yayikoresheje iminsi 7 ibiheri birakira asigarana inkovu kandi nazo yari yizeyeko zizashira uko azaguma akoresha iyo mask. Turebere hamwe iyo mask ibiyigize nuko yayikoresheje.…
Akamaro k’igikakarubamba ku ruhu!29/09/2018
Igikakarubamba cyakoreshejwe kuva cyera, abanyamisili ba cyera (bagiraga pharaoh) bacyitaga ikimera cyo kurama. Kikaba kizwiho gukoreshwa mu buryo bwinshi bavura indwara cyane cyane. Siho gusa cyakoreshwa ariko, no mu bwiza kigira akamaro. Uyu munsi turebere hamwe akamaro igikakarubamba cyagirira uruhu. Gikiza ibiheri Igikakarubamba iyo ukase ikibabi cyacyo mu imbere kigira ibintu bisa na gel. Bikaba aribyo bikoreshwa mu gukora imiti akaba ari nabyo wakoresha ku ruhu. Impamvu gikiza ibiheri nuko kigira ibintu bikigize byitwa Auxin na Gibberellins. Ibi bintu bikaba byihutisha…
Scrub ni ubwoko bwisabune ituma uruhu ruba rushya. Zikorwa ku buryo ziba zirimo utuntu duto tukagukuba uruhu rwose rwari rushaje rukakuvaho. Iyi photo iri hejuru ni igaragaza mbere na nyuma yo gukoresha scrub. Uyu munsi tugiye kurebera hamwe ukuntu umuntu yayikorera mu rugo ni ibintu biri naturel gusa. Ibintu uzakenera Isukari Iyi niyo exfoliant muri iyi scrub, nukuvuga niyo ikora akazi nyamukuru ko gukuraho uruhu rushaje hakagaragara urushyashya. Isukari isazwe niyo ikora neza kurusha isukari yumweru iba yoroshye cyane. Ubuki…
Turmeric ni ikirungo cy’umuhondo cyizwiho kurinda indwara nyinshi, kikaba kinazwi mu gukoreshwa mu bwiza. Mu myaka irenze 1000 abagore n’abakobwa bayikoresha ngo bagire uruhu rwiza. Abantu bashaka gukira ibiheri, kugira uruhu rurabagirana, rutagira iminkanyari masque ya turmeric niyo gisubizo. Inyungu za masque ya turmeric 1)Ikiza ibiheri n’ibishishi Turmeric izwiho gukiza ibiheri kimwe no kubirinda. Ikuramo amavuta adakenewe mu ruhu ikanafungura imyanya y’uruhu yafunganye, amavuta menshi no gufungana bikaba biri mu bintu bitera ibiheri . Turmeric ikaba kdi ibyimbura, bikaba bigabanya…
Nagerageje stick concealer.05/07/2018
Abantu benshi bazi concealer bayikoresha ku ngohe ngo zijye ku murongo neza, akenshi niko kantu ukora umaze kuzisiga ukabona bibaye perfect. Abandi concealer bakayikoresha mu bundi buryo, nkurugero nyuma yo kwisiga foundation ukayishyira ahantu izuba rirasa kurusha ahandi. Akenshi akaba ari munsi yamaso, ku gahanga, akananwa no ku izuru(Nkuwo mukobwa uri kwifoto munsi). Gusa iki gihe cyose narimaze nakoreshaga concealer isanzwe y’amazi, nyine izi tumenyereye ark hashize iminsi mbona stick foundations kuri web, nabonye stick concealer rero ndavuga ka nyigerageze.…
Amoko y’uruhu atanu21/06/2018
Iyo tuvuze ubwoko bw’uruhu ntango ari ukuvuga ngo uri igikara cyangwa inzobe, umuzungu cyangwa umwirabura. Habaho amoko y’uruhu atanu uko uruhu rwaba rusa kose ushobora kugira ubwoko bumwe muri aya: normal, combination, dry, oily na sensitive. Ubwoko bw’uruhu bukaba bushobora guhinduka bitewe n’ahantu ( nk’abantu baba hanze bagira winter na summer) n’igihe mugezemo nimba hashyushye cg hakonje. Rushobora guterwa kdi n’imyaka ufite hamwe n’imirire yawe. Amoko y’uruhu uko ari 5 ntango akenera kwitabwaho kimwe. Kumenya uruhu ufite nuko warwitaho n’ingenzi.…
Uburyo 8 wakirinda ibiheri24/05/2018
Ikibazo cya mbere abakobwa bagira ku ruhu rwabo nibiheri ninkovu,so tuganire ku bintu wakora ngo ubyirinde cg c ukize ibyo ufite. Ibiheri ninkovu byose nikibazo: si ngombwa guhitamo icyo urwana nacyo mbere yikindi, bikore byombi shaka products( amavuta cg umuti) zibikemurira icyarimwe. Kubifatirana bikiza: nimba ufite umuti wibiheri biftirane bikiza kugirango kizakire vuba kdi neza, ntigisige inkovu. Cyane cyane bya biheri biba biri mu imbere mu ruhu bitaratunguka. Gukoresha amavuta cg imiti bikora: mu bintu byose ngiye kubawira ndacyeka iki…

robotstxt: allowed

filter: keep


text:
Hari icyo FPR yakoze kihishe abayibanjirije-Tito
Yanditswe na admin
Senateri Tito Rutaremara atangaza ko hari ibanga ryakoreshejwe n’Umuryango FPR-Inkotanyi nka kimwe mu byihishe ubuyobozi bwabayeho mu Rwanda kuva rubonye ubwigenge kugeza mu 1994, ku ikubitiro harimo kugira impamvu nyakuri, imiyoborere n’imigabo n’imigambi.
Mu gihe Umuryango FPR-Inkotanyi ubwo wizihizaga imyaka 30 umaze, Imvaho Nshya yagiranye ikiganiro kihariye na Senateri Tito Rutaremara, avuga ko hari ibanga mu miyoborere ryakoreshejwe na FPR-Inkotanyi nka kimwe mu byihishe ubuyobozi bwabayeho mu Rwanda kuva rubonye ubwigenge kugeza mu 1994.
Avuga ko nta banga ridasanzwe usibye kubanza kugira impamvu ituma ubohora igihugu, ukamenya impamvu z’ukuri buri wese yabona z’uko igihugu kimeze kandi ukagenda uzishakira politiki yo kuzirangiza, ari byo umuntu yakwita imigabo n’imigambi y’Umuryango FPR-Inkotanyi.
Tito agira ati “Icyo twarushije abandi nka RPF-Inkotanyi, ni ukugira impamvu nyakuri, tugira umurongo wa Politiki muzima kandi mwiza urangiza ibibazo igihugu gifite, tugira Imana tugira n’abayobozi beza kuko iyo tutabagira ntitwari kubigeraho. Ni icyo cyonyine twarushije ubuyobozi bwari buriho mbere ya 1994”.
Tito kandi anagaruka yerekana zimwe mu mpamvu nyakuri zavuzwe hejuru zatumye RPF yiyemeza kubohora u Rwanda, atanga ingero z’uko igihugu cyari kibuze ubumwe kuko hari abari barahunze kimwe n’abari barasigaye mu gihugu imbere kuko batabanaga. Yongeraho iby’amoko y’Abahutu, Abatutsi, Abanyenduga n’Abakiga byagaragazaga ko ubwo bumwe bwari bubuze, ndetse n’ubukene mu banyarwanda bwagaragariraga buri wese.
Atangaza ko Abanyarwanda batishyiraga ngo bizane basa n’abafungiranye batabona impapuro zo kugenda, batava muri komini ngo bage mu yindi, hakaza impamvu z’imiyoborere myiza, iza ruswa, kwiga, ubona nta n’ubwigenge, ibyo n’ibyo FPR-Inkotanyi yubakiyeho imigambi.
Tito avuga ko nyuma y’imyaka 30 umuryango FPR-Inkotanyi umaze uvutse ndetse ukaza kugera kuri byinshi birimo no kubohora igihugu ukanagiteza imbere ku buryo butangaza n’amahanga, ko ibyo byose iyo FPR itizera ko byashobokaga kugerwaho, itari no kwirirwa ibikora kuko ari ibintu abantu bari bafite mu gitekerezo ko bigomba kugerwaho kandi hagombaga gushakwa imbaraga zose kugira ngo ibyo yifuzaga bigerweho.
Tito agira ati “Twari RPF-Inkotanyi yari ifite igitekerezo ishaka n’imbaraga kugira ngo ibyifuzo byayo bigerweho. Buriya abantu bose babohora igihugu baba bazi ko bafite imbaraga zo kugera kuri iyo ntego naho ubundi bazi ko batazifite bakekeranya nta cyo bakora, yewe nta n’icyo bageraho”.
Mu kiganiro anafata umwanya wo gusubiza ku banyamahanga badashimishwa n’ukunyurwa kw’abanyarwanda nyuma y’ibyo byose RPF-Inkotanyi yabagejejeho mu myaka 23 imaze kubohora u Rwanda, avuga ko babiterwa no kuba hari bamwe badakunda u Rwanda cyangwa babanye na Leta zabanje, icyakorwa cyose kiza bakaba batakemera, abandi bakumva ko umunyafurika adakwiye kugira igitekerezo ke, adakwiye kwigenga mu bitekerezo kandi atanakwiye kwishyira ngo yizane.
Mu rwego rwo guhangana nabyo, Senateri Tito ahamagarira Abanyarwanda kubikumira kuko bafite umurongo wabo wa politiki, abayobozi bayobora bakamenya ko bagomba gukorera abaturage kandi nabo bakabibonamo, hakabaho no guhora bashaka icyabateza imbere, ibyo bafite bagaharanira kongeraho ibindi.
Mu rugamba rwo gukomeza guteza imbere Abanyarwanda, Tito anagaruka ku munyarwanda wifuzwa mu myaka 30 iri imbere kandi agendeye ku kerekezo u Rwanda rwerekezamo cya 2050, avuga ko na n’ubu umunyarwanda atarabohoka byifuzwa kuko hakiri intambara yo kumubohora.
Agira ati “Muri iyo myaka hifuzwa Umunyarwanda utagifite ubujiji, ubukene, ufite aho yivuza indwara zose kandi ufite aho umwana yiga ibyo ashaka kandi ashoboye, umunyarwanda ashobora gukora umwaka cyangwa 2 akabasha kureba aho aruhukira yifuza hose, aho ni ho azaba abohotse”.
SEZIBERA ANSELME


text:
Habayeho umugabo w’umukungu wambaraga imyambaro myiza y’umuhemba n’iy’imyeru, buri munsi akarya by’agatangaza. Hari n’umukene witwaga Lazaro wari waramazwe n’ibisebe, akarambarara ku muryango w’uwo mukungu. Yifuzaga gutungwa n’ibyagwaga hasi bivuye ku meza y’uwo mukungu, akabibura; ahubwo imbwa zikaza kurigata ibisebe bye.
Umukene rero aza gupfa, abamalayika bamushyikiriza Abrahamu; umukungu na we arapfa, baramuhamba. Ageze ikuzimu, arahababarira cyane. Ni ko kubura amaso, abonera kure Abrahamu ari kumwe na Lazaro. Nuko atera hejuru ati ‘Mubyeyi Abrahamu, mbabarira wohereze Lazaro, akoze umutwe w’urutoki rwe mu mazi, maze aze ambobeze ku rurimi, kuko nazahajwe n’uyu muriro.’ Abrahamu aramusubiza ati ‘Mwana wanjye, ibuka ko wakize cyane ukiri ku isi, naho Lazaro akahagirira ibyago. Ubu rero yibereye hano mu byishimo, naho wowe urababara. Uretse n’ibyo, hagati yacu namwe hari imanga nini, ituma abashaka kuva hano baza aho batabishobora, namwe kandi ntimushobore kuva aho muri ngo mudusange.’
Umukungu arongera ati ‘Mubyeyi, ndagusabye ngo wohereze Lazaro kwa data, kuko mpafite abavandimwe batanu; agende ababurire ejo na bo batazaza aha hantu h’ububabare.’ Abrahamu aramusubiza ati ‘Bafite Musa n’Abahanuzi, nibabumve!’ Undi ati ‘Oya, mubyeyi Abrahamu! Ahubwo umwe mu bapfuye nabasanga, bazisubiraho.’ Abrahamu arongera, aramusubiza ati ‘Niba batumva Musa n’Abahanuzi, n’aho hagira uzuka mu bapfuye, ntibyabemeza.’»


text:
gakondo
Umwenegihugu ni iki? Umwenegihugu ni nde?
By Evariste Nsabimana on 28 juin 2018
UMWENEGIHUGU Umwenegihugu ni Umunyagihugu ari we Nyirigihugu. IGIHUGU Igihugu ni IMPANO Y’IMANA, yaracyiguhaye ngo kibe icyawe, ugituremo, ugitegeke, uteke, utekanye, ukibemo UMWAMI niyo waba ukiri umwana ; ukiranduremo GATANYA ugiteremo AGAHUZA gahuza ABENEGIHUGU. Cyarazwe Abakurambere b’ibikubitiro, bagenda bagisimburanamo uko iminsi itashye, kugeze kuri wowe wa none. Gituze mu mutima wawe; uko ugituyemo kigutambemo kabone n’ubwo waba […]
Gakondo k’Iwacu
By Amakuru ki ? on 11 décembre 2017
Iriburiro Ikibazo cyashegeshe Igihugu cyacu n’Abagituye ni ukutamenya iwabo n’ababo. Uko umuco wa Kinyarwanda wagiye usobekerana n’indi mico, Abenegihugu bagiye bamira bunguri iby’imahanga bakirengagiza iby’iwabo, kumenya iwabo n’ababo ndetse no kumenyana ; ngo basangire basabane, byabaye ibango ryo gutatira igihango cya Gakondo ; biteye agahinda kamwe k’Umukubabibero ! Muri iyi nyandiko twise »Gakondo k’Iwacu tuzajya twibanda cyane ku […]
Posted in Ahabanza, Amakuru | Tagged abanyiginya, Abashambo, Abashingo, Abongera, abungura, amoko, gakondo


text:
Bavuga ko inda yavuyemo (avortement) iyo umwana avuyemo mbere yuko inda imara ibyumweru 20 (amezi atanu). Kuvamo kw`inda bishobora kwizana (icyo gihe haba hari uburwayi bwabiteye) cyangwa se bigizwemo uruhare. (interuption volontaire de la grossesse) Ubibwirwa no kubona amaraso aherekejwe rimwe na rimwe n`ububabare budahagarara.
Imibare igaragaza ko gukuramo inda byiganje cyane aho nibura 10-12% by’inda zitwitwa ku mwaka zivanamo. Twaganiriye n’umuganga wo mu bitaro bya CHUK-Kigali watugejejeho ko nibura ababyeyi bagera kuri batanu bakirwa buri cyumweru kubera inda zivamo.
Kuvamo kw’inda byizanye:
Impamvu :
Mu mezi 3 yambere y’inda:
Akenshi impamvu nkuru y`uko kuvamo kw`izo nda n`igihe umwana aba afite ubumuga mw’iremwa rye (anomalies chromosomiques de l’embryon).
Indi mpamvu ishobora kuba ubumuga bw’umura (malformations uterines)
Hashobora kubaho izindi mpamvu ziturutse ku misemburo (hormones) y’umubyeyi
Inda zivamo mu gihembwe cya 2 cy’inda, kenshi nabyo biterwa n’impamvu zikurikira :
Ubumuga mu iremwa ry’umwana (Malformations chromosomiques de l’embryon) cyangwa ubumuga bw’umura (malformations uterines)
Indwara (infections)
Impanuka (Traumatismes)
Uko byakwirindwa:
Izi mpamvu zose twavuze haruguru ntizishobora kwirindwa cyereka gukuramo inda bitewe na infections, impanuka (traumatismes) aho umubyeyi asabwa kwirinda ndetse akajya kwa muganga igihe cyose yituye hasi cyangwa ahuye n’indi ndwara nka malaria cyangwa n’izindi.
Kuvamo kw’inda bigizwemo uruhare:
Amategeko y’u Rwanda ntago yemerera abantu gukuramo inda ku bushake. Mu gihe hari ikibazo kibiteye bigomba gukorerwa kwa muganga kandi bigakorwa n’umuganga.
Gukuramo inda rero k'ubushake birabujijwe kuko ni icyaha gihanwa n’amategeko. (soma itegeko aha hakurikira http://www.hsph.harvard.edu/population/abortion/Rwanda.abo.html
Hari abarenga ku mategeko, ugasanga iki gikorwa kibera mu bwihisho ari nabyo bikurura ingorane nyinshi.
Ingaruka zo gukuramo inda:
Ubundi uko gukuramo inda rwihishwa bigira ingaruka nyinshi bitewe n`uko umubyeyi aba atagiriwe isuku cyangwa ngo akurikiranwe bihagije nk`uko byakagenze igihe bikorewe kwa muganga. Zimwe mu ngaruka ziboneka cyane ni :
Kuva amaraso (hémorragie) : Biterwa nuko umura ushobora gukomeretswa n’ibikoresho bishobora kuba byakoreshejwe mu kuvanamo inda cyangwa se mu gihe cya curettage
Infection : Kubera isuku nke
Ubugumba (Sterilite) : Ibibazo by ‘ubugumba bishobora guterwa nuko umura waba wakomerekejwe cyangwa se na infection ishobora gukomera ikangiza imyanya y’imbere y’umubyeyi.
Leta y’u Rwanda yibanda ku gukangurira abaturage bayo kwirinda gutwita inda zidateganyijwe itanga ubumenyi mu byerekeranye no kuboneza imbyaro. Bumwe mu buryo bwemewe bwo kwirinda gutwita bitunguranye harimo: Kwifata, gukoresha agakingirizo cyangwa gukoresha uburyo bwo kugabanya imbyaro butangwa kwa muganga.
Video Abakobwa Beza
Kuki Inda Zikuramo
Bavuga ko inda yavuyemo (avortement) iyo umwana avuyemo mbere yuko inda imara ibyumweru 20 (amezi atanu). Kuvamo kw`inda bishobora kwizana (icyo gihe haba hari uburwayi bwabiteye) cyangwa se bigizwemo uruhare. (interuption volontaire de la grossesse) Ubibwirwa no kubona amaraso aherekejwe rimwe na rimwe n`ububabare budahagarara.
Labels: abagore


text:
Minisiteri y’Uburezi mu Rwanda MINEDUC yatangaje ko gusibira ku banyeshuri batatsinze bitareba gusa abasoza icyiciro runaka, ahubwo ari intangiriro kuko guhera uyu mwaka w’amashuri wa 2021-2022 bizakomereza no mu yindi myaka, ku buryo nta mwana uzongera kwimuka atatsinze neza amasomo.
Minisitiri w’Uburezi Dr. Uwamariya Valentine yabisobanuye agaragaza impamvu abanyeshuri basaga ibihumbi 60 mu bakoze ibizamini bisoza amashuri abanza(P6) n’abo mu Cyiciro rusange cy’ayisumbuye (O’Level) basibijwe nyuma y’imyaka 20 hariho gahunda ivuga ko umunyeshuri wese agomba kwimuka (promotion automatique), ibintu bitishimiwe na benshi kuko byatumye abana benshi bimuka batabikwiye ndetse binatuma benshi batakaza imbaraga mu myigire (concentration) kuko babaga bizeye ko uko byagenda kose bazimuka.
Yavuze ko iki cyemezo atari gishya kuko ngo ari umwe mu myanzuro yafatiwe mu Nama y’Umwiherero w’Abayobozi Bakuru b’Igihugu ya 10, avuga ko bidakwiye gufatwa nk’ibitunguranye ngo bitangaze abantu, ahubwo ari uko bari bamaze kumenyera ko abanyeshuri bimurwa kandi mu by’ukuri batagize amanota meza abemerera kwimuka.
Dr. Uwamariya Valentine avuga ko ibyakozwe ku basoza ibyiciro by’amashuri ari nk’integuza y’ibigiye kuba no ku yindi myaka y’amashuri kuko na bo bazagerwaho na byo.
Ati: “Uyu mwaka abanyeshuri bagende bafite gahunda yo kwiga, intego yo gutsinda kuko buri mwaka hazajya hakorwa igenzura rigaragaza niba ashobora kwimuka cyangwa gusibira. Ni aha duhereye ariko turakomeza, ubu ni urugendo rutangiye ku buryo bisaba imbaraga kuri buri ruhande. Kwimura abanyeshuri batatsinze byagizwe amateka mu Rwanda”.
Minisitiri w’Uburezi yakomeje avuga ko buri wese agomba kugira uruhare mu mitsindire y’abanyeshuri, asaba ko inzego zitandukanye zifatanya nk’uko byanditswe n’Imvaho nshya.
Ati: “Uyu mwaka dutangiye ni ngombwa ko dufatanya; ubuyobozi, ababyeyi, inzego z’ibanze, ushinzwe uburezi ku Murenge [….] Hari ubufatanye ntitwabona resultas zimeze gutya. Igishya ni ukumanuka ku ishuri twese ntawusigaye kandi tugakorana inama n’ababyeyi”.
Ku bijyanye no kuba hari ibigo bitsindwa yavuze ko bidashingira ku kuba biri mu cyaro cyangwa mu Mujyi, ahubwo ko biterwa n’impamvu nyinshi ariko ko Minisiteri yatangiye gukora isesengura nibura ku gihe cy’imyaka itatu ishize kugira ngo hamenyekane impamvu ibitera, bityo hashakwe ibisubizo hagamijwe ko abanyeshuri batsinda.
Promotion automatique cyangwa se kwimura umwana wese utitaye ko yatsinze cyangwa yatsinzwe, ni gahunda yagiyeho igamije kongera umubare w’abana biga, gusa hari benshi mu babyeyi n’abarimu batayishimiye kuko batahwemye kugaragaza ko iyi gahunda yongera umubare w’abiga ariko ikadindiza ireme ry’uburezi.
Abenshi mu banenze iyi gahunda batunze agatoki Leta bayishinja gushyiraho ingamba (Politique) ishobora guteza ibibazo byinshi mu gihe kizaza. Ibi byatumye ababyeyi benshi bafata umwanzuro wo kujyana abana mu mashuri abanza yigenga (Private Schools) kuko ho ingamba zikarishye zakomeje kubahirizwa bigatuma bakomeza gutanga Uburezi bufite ireme.


text:
Abagize urwego rwunganira akarere mu mutekano DASSO bo mu karere ka Rusizi barasaba gufashwa kubona amacumbi no kujya bahabwa impuzankano nibura kabiri mu mwaka aho kuba imwe nk’uko bimeze ubu.
Sekanyambo Eusebert uhagarariye uru rwego mu karere avuga ko ibyo ari bimwe mu bibazo bibaraje ishinga.
“Twajya duhabwa uniforme ebyiri buri mwaka kuko imwe ibageraho indi yashaje. Icya kabiri, umushahara duhembwa ni mucye. Iyo dukuyemo uniforme tukishyura inzu usanga amafaranga dusigaranye ntacyo atumariye. Bityo tukaba dusaba ko twakubakirwa icumbi ku mirenge.’’ Sekanyambo Eusebert
Kuri ibi bibazo, umuyobozi w’akarere ka Rusizi Harerimana Frederic avuga ko hazakorwa ubuvugizi ariko ngo nk’icy’amacumbi, abagize DASSO bajya koresha amazu ya Reta ari ku mirenge.
“Tubemereye ko mwakwifashisha inzu za leta ziri ku mirenge hirya no hino, ibya uniforme tukazabakorera ubuvugizi. Naho ku bindi by’imibereho mukabanza kwishakamo ibisubizo muhereye ku bushobozi mufite, mukazagenda mwunganirwa’’. Mayor Harerimana Frederic
Urwego rwa DASSO rushimirwa uruhare rugira mu kuzamura imibereho myiza y’abatuye Rusizi.
Mu gihe hizihizwa isabukuru y’imyaka irenga itatu uru rwego rubayeho, imibare y’abagize DASSO yerekana ko akarere ka rusizi katangiranye abagera kuri 81 ariko ubu hasigaye 61 kuko hari abagiye bavamo bakajya mu yindi mirimo.


text:
Hamaze iminsi humvikana ikibazo cy’ababyeyi bavuga ko umukire witwa Habimana Ephrem ufite ibirombe bicukura amabuye yifashishwa mu bwubatsi ababangamiye kubwo gufata abana babo akirirwa abakoresha imirimo ivunanye, iyo gukura amabuye no kuyamenagura bigatuma bamwe bava mu mashuri abandi bakitabira ishuri gake, ibyo birombe bikaba biherereye mu mudugudu wa Rujeberi, akagari ka Higiro, umurenge wa Karengera mu karere ka Nyamasheke.
Ababyeyi bavuganye n’umunyamakuru wa Rwandaforbes bavuze ko hatagize igikorwa n’inzego zitandukanye z’ubuyobozi byazarangira abana bose bo muri aka gace bazava mu mashuri bakajya gucukura ayo mabuye kugirango bahabwe amafaranga.
Niyonzima Casmir utuye muri ako gace gaherereyemo avugana n’Umunyamakuru yamubwiye ko ibirombe bari bazi ko bije kubateza imbere kumbe bigamije kubakurira abana mu mashuri .
Yagize ati: “Nta mwana ukibwirwa iby’ishuri dufite impungenge ko ubwo amashuri yaba afunguye muri uku kwezi nta mwana uzasubirayo kubera ubwo bucukuzi butemewe bikorerwa muri ibyo birombe.”
Yunzemo ko uwo mukire abakoresha imirimo itabakwiye aho usanga bikoreye amabuye manini ndetse birirwa banayasatagura.
Ati: “Nta mubyeyi ukibwira umwana ngo yumve birirwa muri ibyo birombe bacukura akabahemba ,ijana,magana atanu ibintu tubona bidakwiriye nk’umubyeyi nawe wabyaye.”
Mellecianne Usabyuwera avuga ko ikibazo cy’uwo mukire nibyo birombe bye bakigejeje kunzego zitandukanye yaba Umudugudu, akagari ndetse n’Umurenge, ntihagire icyo babikoraho bakabona bititaweho byazaba bibi.
Ati: “Inzego zitandukanye zirabi ariko nyine twabonye ari nko kwikirigita ugaseka aho usanga uwo uregaho ntacyo yabikoraho ,dore ko tuba duhanganye n’umukire, turasaba inzego zose guhaguruka bakarwanya iyi mirimo ikoreshwa abana.
Aha niho abana basanzwe bakoreshwa imirimo yo guhonda amabuye muri ibyo birombe by’uwitwa Habimana Ephrem.
Ubuyobozi bw’Umurenge wa Karengera ahaherereye ibi birombe twagerageje kubahamagara tumubabaza iby’iki kibazo ntibyadukundira.
Mu butumwa bwatanzwe n’Umuyobozi w’Akarere ka Nyamasheke Wungirije Ushinzwe imibereho myiza y’Abaturage Madame Mukamana Claudette yavuze ko bidakwiye ko Umwana akoreshwa imirimo ivunanye.
Yagize ati: “Ntibikwiye rwose ako ni akaga.”
Uyu muyobozi yakomeje avuga ko bagiye guhagurukira icyo kibazo maze kigacyemuka abana bavuye mu mashuri bakayasubizwamo.
Abakozi bakoramo baravuga ko batagirwa ubwishingizi bikaba byabashyira mu kaga mu gihe bagize impanuka.
Mu gitabo cy’Amategeko ahana y’u Rwanda nkuko cyavuguruwe kugeza ubu hari ingingo nyinshi zivuga ku muntu ukoresha umwana imirimo ivunanye dore ko kandi Uburenganzira bw’abana bugomba kubahirizwa.
Mu Karere ka Nyamasheke hakomeje kumvikana abana bata amashuri bakigendera mu mirimo y’Uburobyi.Amakuru aturuka muri ubu buyobozi b’Akarere aravuga ko hamaze kugaruka abana benshi bagasubizwa mu mashuri.
Nsengumuremyi Denis Fabrice.


text:
>> Diyosezi
ABAGIZE UMURYANGO W’AGISIYO GATOLIKA WA KOLPING MU RWANDA BAKOZE URUGENDO NYOBOKAMANA I BYUMBA
Tariki ya 27/10/2017, abagize Umuryango w’Agisiyo Gatolika wa Kolping, mu Rwanda bakoze Urugendo nyobokamana ku cyicaro cya Diyosezi Gatolika ya BYUMBA. Ni urugendo nyobokamana rukorwaku munsi ngarukamwaka ku isi yose wo gusabira Umuhire Adolphe Kolping ngo ashyirwe mu rwego rw’Abatagatifu. Iyi tariki yubahirizwa ku isi hose, ishobora kwimurirwa ku yindi tariki ikwiye bitewe n’impamvu z’igihugu iki n’iki. Adolphe KOLPING ni umupadiri w’Umudage wabayeho kuva 8/12/1813 kugeza 4/12/1865, atangiza ibikorwa byo gufasha urubyiruko kwivana mu bukene no gusenga Imana, byaje kubyara Umuryango wamwitiriwe.
Umushyitsi mukuru yari Umwepisikopi wa Diyosezi ya BYUMBA, Musenyeri Serviliyani NZAKAMWITA, akaba n’Umurinzi (Protecteur) cyangwa Umwepisikopi uhagarariye abandi mu Nama y’Abepisikopi Gatolika mu Rwanda, muri Komisiyo ishinzwe Ubutumwa bw’Abalayiki, uwo Muryango ubarizwamo. Hari kandi Omoniye wa Kolping Rwanda, Padiri Festus NZEYIMANA. Hari ba Omoniye b’Ingo za Kolping mu Maparuwasi 63, Kolping Rwanda ikoreramo. Hari abanyamuryango ba Kolping 1463 ku basaga 2500 bagize uwo muryango mu Rwanda, baturutse muri izo Ngo za Kolping.
Ibyo birori byabimburiwe n’umutambagiro w’Abakolpingi baririmba indirimbo y’Umuryango (Hymne) bafite n’amabendera ry’Umuryango; barangajwe imbere na Omoniye ku rwego rw’igihugu, Abagize Inama y’Ubuyobozi ndetse n’abakozi ba Kolping ku rwego rw’igihugu.
Umutima w’ibyo birori wari Igitambo cy’Ukarisitiya cyayobowe n’Umushumba wa Diyosezi ya BYUMBA,Musenyeri Serviliyani NZAKAMWITA. Amasomo ateganywa na liturujiya y’uwo munsi ku isi hose, yari Ezekiyeli 36, 24-28 ; 1Petero 2, 4-9, Luka 22, 24-30. Abanyamuryango ba Kolping basabira uwashinze Umuryango waje no kumwitirirwa,ngo ashyirwe mu rwego rw’Abatagatifu dore ko ubu ari Umuhire (le Bienheureux). Mu nyigisho ye, Umwepisikopi yibukije ko Padiri Adolphe KOLPING yaranzwe no kubaha Imana nk’uko Yezu yubaha Imana Data, agakora ugushaka kwayo, akicisha bugufi kandi akiyoroshya (Luka 22, 27). Yabasabye kuba Abakristu b’icyitegererezo muri bagenzi babo, bityo bakaba amabuye nyabuzima Kristu yifashisha yubaka Kiliziya n’igihugu (1Petero 2, 5). Yabibukije ko KOLPING ataranzwe n’umutima w’ibuye (Ezekiyeli 36, 26), ahubwo yaranzwe no kubaha Imana no gukunda bagenzi be cyane cyane abaciye bugufi. Aha Musenyeri yagarutse ku ndangagaciro eshatu zaranze KOLPING: Isengesho, Gukunda umurimo no Kwiga, maze asaba abanyamuryango ba Kolping kurangwa n’isengesho rizabafasha kwitagatifuza no gutagatifuza isi bayigira nziza. Yabasabye kandi gukunda umurimo bityo bakiteza imbere, bagateza imbere n’igihugu. Yabasabye kandi gukunda kwihugura.Yagize ati: “Ubwenge burarahurwa”.
Mu gusoza yabasabye ibintu bibiri ngenzi. Kwiga Inyigisho za Kiliziya zivuga ku mibereho n’imibanire y’abantu (Doctrine Sociale de l’Eglise), ndetse no kubaka ingo nzima. Yibukije ko Papa Yohani Pahulo II yasabye Akanama gashinzwe Ubutabera n’Amahoro kwandika igitabo gisobanura kandi gitanga umurongo ku mibereho n’imibanire y’abantu. Icyo gitabo kiri gushyirwa mu Kinyarwanda. Komisiyo ishinzwe Abalayiki, ireberera n’Abanyamuryango ba Kolping yatangiye kugisobanurira impuguke. Yagize ati: “Twatangiye kusobanurira impuguke izo nyigisho kugira ngo abahugutse mu bundi bumenyi, bamenye n’icyo Imana ibashakaho, maze mu byemezo bafata bajye bamurikirwa n’inyigisho z’icyo gitabo”.
Yabibukije kandi, nk’uko twabivuze haruguru, ko bagomba kubaka ingo nzima. Yabasabye kuba ku isonga mu kubaka no kuzuzanya. Bityo, urugo rube igicumbi cy’ukwemera n’inkingi y’amajyambere. Abana babyiruke bazi Imana, bayikunda kandi bubaha bagenzi babo, baniyubaha. Ubukristu bushinge imizi mu muryango. Ingo zabo zigire ubuzima bwiza ku mutima no ku mubiri. Asoza agira ati : “Umuhire Kolping adusabire”.
Padiri Festus NZEYIMANA, Omoniye wa Kolping RWANDA mu ijambo rye, yasabye Aba-kolping kwigiramo indangagaciro zaranze KOLPING. Yagize ati: “Intego ze [ Gusenga, Gukora no Kwiga] muzigire izanyu, muri Kiliziya no mu muryango nyarwanda. Abaturanyi bagomba kubona ko imikorere yanyu ifite itandukaniro, ubudasa, mukaba Bandebereho”. Yasabye buri munyamuryango wa kolpingi gushaka abavandimwe babiri, akabasangiza ibyiza bya Kolping, byashoboka nabo bakinjira muri uyu Muryango. Yashimiye inzego z’umutekano zabafashije muri icyo gikorwa ndetse na Radiyo Mariya Rwanda yatangazaga ibiri kuhabera.
Umunyamuryango wa Kolping ya Paruwasi Nyamiyaga, muri Diyosezi ya Butare, yatanze ubuhamya bw’ibyiza Umuryango Kolping wabagejejeho. Dore ko ari n’aho uyu Muryango wageze bwa mbere uzanywe n’umupadiri wo muri Tanzaniya, Honoratus MWAGENI. Mu buhamya bwe, yagarutse ku bikorwa by’uwo Muryango iwabo, birimo ubuhinzi, ububaji , gusudira ibyuma n’ishuri ry’indimi ku bakuze, ryaje kwakira n’abana bavuye mu mashuri abanza , rigahinduka Ishuri Ryisumbuye Ryigenga.
Uwo munsi wasojwe n’ubusabane, Abanyamuryango ba Kolping bakomeza isengesho berekeza iwabo.
Padiri Valens NSABAMUNGU Diyosezi BYUMBA
Byanditswe : 2017-11-04 08:29:30
Uwabitangaje : Diocese Byumba


text:
Iki cyumweru cya 4 Pasika cyitwa “Icyumweru cy’umushumba mwiza” kubera ko hasomwa ya vanjili Yezu avugamo ko ari umushumba mwiza :
“Ni jye umushumba mwiza. Umushumba mwiza yigurana intama ze. Naho umucanshuro utari umushumba, ntabe na nyir’intama, abona ikirura kije, agatererana intama agahunga ; ikirura kikaziraramo kikazitatanya. Agenza atyo abitewe n’uko aba ari umucanshuro, maze intama ntizibe zimushishikaje. Ni njye mushumba mwiza ; nzi intama zanjye, na zo zikamenya…. Ndetse nemera guhara ubugingo bwanjye, nkabutangira intama zanjye”. (Yohani 10, 11-18).
Indirimbo yihariye y’iki cyumweru ni zaburi ya 22 igira iti “Ndagiwe n’umushumba mwiza, ntacyo nzabura”. Uwo mushumba mwiza yifuza ko abashumba bamwunganira, ni ukuvuga abepiskopi, abapadiri, abihaye Imana bose . Ndetse n’ababatijwe bose nabo baba abashumba beza. Ubwo bwiza bwabo rugaragazwa n’urugero rwiza batanga kuko ari rwo rureshya abakiri bato, nabo bakiyemeza kwiha Imana.
Ngo “umukobwa aba umwe, agatukisha bose”. No mu bungeri b’umukumbi w’Imana bene abo bakobwa barimo. Ariko harimo n’abashumba beza. Hato na hato abapadiri ba buri diyosezi n’ abihaye Imana bo muri buri muryango bakunda guhura kugirango batege amatwi Ijambo ry’Imana, bungurane ibitekerezo, bagirane inama, bakosorane, hagamijwe ko bose barushaho kuba abashumba beza. Mu kwa munani 1990 i Cyangugu habereye inama nk’iyo yari iyobowe na Musenyeri Tadeyo Ntihinyurwa akiri umwepiskpi wa Cyangugu, ataraba arkiyepiskopi wa Kigali.
1.Uwa mbere wahawe ijambo kugirango afashe abandi gukomeza kuba abashumba beza, ni Padiri Simoni Kayumba (1915-2002) wagize ati :
Kubonana kw’abapadiri byagombye kuba igihe cyose ari ngombwa, ndetse hakabaho gahunda. Mbanje gushimira abamfashije. Uwa mbere ni padiri mukuru . twavugiraga hamwe amasengesho, tugakorera porogaramu hamwe, tugasangira ku meza, yagira aho agiye akatubwira, akadutanga mu ntebe ya penetesniya. Mu mirimo twihariye, ntaze guperereza ngo agire uwo akeka ko adakora. Kugirira neza mugenzi we yari intego ye. Ntitwagiraga konji yo ku wa mbere, ari ko ntiyibagirwaga kutujyana gutembera, n’utundi tuntu dushimisha bagenzi be. Gutekereza undi, kubanira mugenzi wanjye dufatanya imirimo, kandi nkaba ari njye ufata iya mbere ntanga urugero, ngiyo intego. Uwo yanteguye kuba padiri mukuru. Uwa kabiri nshimira ni padiri wari unyungirije (vicaire). Yanyibukije gusura abakristu ku misozi, yagiraga ati “imbere y’Imana tugerageze kugira amanota icyenda ku icumi (9/10)”. Yanyigishije gutaramira Isakaramentu Ritagatifu.
2. Uwa kabiri wahawe ijambo kugirango afashe abandi gukomeza kuba abashumba beza, ni Padiri Inosenti Gashugi (1939-1994). Bazamugaye ikindi, ariko yakundaga Kiliziya, agakunda ubupadiri, akitangira ikenurabushyo (pastorale) atitangiriye itama. Ahereye ku byo yabonaga n’ibyo yumvaga mu Rwanda, yabwiye bagenzi be b’abapadiri ati :
….Twicishe bugufi. Bavandimwe, kwitera hejuru ntacyo bitumariye. Burya turi urubingo n’ubwo abantu batuziho kuba turi ibihangange. Ndetse turi n’utubindi tumeneka ubusa (2Kor 4,7)…..Si amagambo gusa, hari abapadiri bapfa n’abandi ibiryo, imodoka, ubworozi ….Abambara ibishashagira bakiberaho mu mudamararo, batuye mu ngoro z’abami….Ibisa birasabirana. Abo tugenderera n’abatugenderera tugasangira amayoga akomeye ni bande ? Aho abakene bacu ntibameze nka ba Lazaro babura icyo barya, habe yewe na twa tuvungukira tugwa hasi munsi y’ameza ?…..
Turi abaherekeza ba Yezu, turi ibyegera bye. Tugomba kunyurwa n’ibyo. Yego ntituri Kristu, ariko abantu bagombye kutubonamo Kristu….. Ubu se Yezu udutuma tubona umwanya wo kumwumva ngo adutume, turamwegera ngo tumugume iruhande ngo tuganire nawe ?….Dusenga dute, dusenga ryari ? “Ibyo usoma ubizirikane, ibyo uzirikanye ubyemere, ibyo wemera ubyigishe, ibyo wigisha ubikurikize”. Buri gihe ngiye mu birori by’itangwa ry’ubudiyakoni, ubusaseridoti n’ubwepiskopi, ayo magambo ndayumva nkikanga, akanyibutsa amasezerano yanjye. Ngira ngo nawe ni uko. Ni amagambo meza akomeye kandi njye ancira urubanza……….Ko wigomba abandi, ntiwiyigishe ubwawe, ko ubwiriza kutiba nyamara ukiba, ko ubuza gusambana, ugasambana ; ko uzira ibigirwamana kandi ugahuragura amasengesho yabyo ?….. “Izina ry’Imana bararituka mu mahanga ku mpamvu yanyu” (Rm 2, 17-4). Ngaho rero. Ese turabeshyerwa cyangwa turavugwa ukuri ?….
Rwose umusaseridoti yari akwiye kuba umusaseridoti akamenya ko yiyeguriye Imana ku bushake bwe. Maze na we akabera abandi nka Kristu mu bantu. Naho ubundi icyubahiro n’ubwitonzi abantu babonaga muri padiri kizagabanuka. Ngo kizagabanuka ? Ko cyagabanutse ra ! Jye ndareba ngasanga twese tumeze nabi kandi tumerewe nabi. Turarwaye, turashize… Turacyapfa ubuhutu n’ubututsi… Ubu bamwe barangana urunuka nk’abashenzi. Umwe anyura aha, undi agakebereza hariya ngo badahura …..umwe afite ba maneko be, undi akagira abe. Abakristu ba Kristu twabaciyemo ibice, inshuti z’umwe zihinduka abanzi b’undi. Munyangire yatugezemo, twebwe twagombye kuba gahuza-miryango ! Turacyari ab’iyi si. “None se ko tukirangwa n’ishyari n’amakimbirane, ibyo ntibigaragaza ko tukiri ab’iyi si, tukaba twitwaye bya runtu ?” (1Kor. 3,3). Abapadiri badashoboye guhura ngo bigorore ubwabo…. batoza cyangwa batotera bate abandi bakristu kwigorora iyo bagira icyo bapfa ? Umuryango wasubiranyemo urasenyuka. Si Yezu tuba twubaka, ahubwo turamusenyagura. Turaryarya…..
Ntihakagire n’ukubwira ngo aragukunda mu gihe yanze kwigorora ngo atange imbabazi. Mu bantu bagiriwe nabi n’abana b’abantu, nta warushije Yezu kugirirwa nabi kandi we nta gicumuro cyigeze kimurangwaho. Nyamara ni we wagize ati : “Dawe, bagirire imbabazi kuko batazi icyo bakora”. Abakristu batubona twangana barababara cyane kandi si bo bonyine, natwe ubwacu dushakwaho ingeso nziza zose, biradushegesha…..Iyo mugenzi wawe umubungira ngo mwumvikane akaguhunga, wowe wabigenza ute ? Wigorora n’uwo mwahuye mukavugana, uwanze ko muhura ngo mwicarane wabigenza ute ? Ni ugukomeza gusenga.
Abo ni twe tubwirwa abarwara inzika. N’iyo tutakwihorera, ariko igihe twanze kubabarira nka Yezu, tuba tumuhemukiye. N’abadakubagana, ntibakuzemo inda, ntibanywe ngo basinde kuko bo batajya mu tubari (cabarets) cyangwa bakanywa akayoga gake “kubera igifu cyabo” cyangwa bakaba bamenyereye amazi na fanta, ariko badafite urukundo, baronda akoko, banga no kwigorora, nabo si shyashya. Abavuguruza urukundo bashobora no kuba ari bo babi kurusha abandi, kuko bavuguruza Imana. Nuko iyo bigeze aho, aho gukosorana bya kivandimwe ahubwo usanga tunegurana twese, tubaririza aho ibintu bigeze, tugatinyana hakabura umukuru watinyuka ngo ahane abandi, tukabwirana ibyaha by’abandi ariko uwagombaga kubibwirwa kuko ari we uvugwa tukabimuhisha ngo tutiteranya, ngo ejo wenda twazahura tukabana….. Ibyo nabyo bigaragaza ko tudakundana. Tubona ibyaha by’abandi kuko tubisoma ku mugongo wabo, ariko ibyacu ntitubibona kuko bituri mu gituza. N’iyo tubibonye, turabizinzika kuko twibabarira kuruta uko tubabarira abandi. Tubona igitotsi mu jisho ry’abandi ariko umugogo uri mu ryacu ntituwubone.
Aho kwishimira abadufasha guhinga umurima w’Imana, urasanga tubabuza uburyo. Tubanira dute Abafurere n’Ababikira, abakuru b’inama n’abarimu b’amashuri n’aba gatigisimu n’abanyagisiyo gatolika ? Twishimira kubabwira ntitunyurwe n’uko batubwira ibitameze neza muri twe no mu murimo wacu. Kubatuka, kubataranga no kubirukana mu Kiliziya, aho byubaka Ivanjili? Bidufasha gusenga ? Abakristu bacu nk’abalejiyo n’abakarisimatiki, tubona amakosa yabo vuba, aho ibyiza basonzeye turabibaha ? None twamera nk’igiti kitagira amashami ?
Umushumba wacu turamwubaha kandi turamwumvira nk’uko twabisezeranye duhabwa ubudiyakoni ? …. Inzuki zitagira urwiru zakora iki ? Muri twe, abapadiri bamwe birinda kujya mu nama ngo badahura n’abandi, ngo inama zabo ntacyo zivuze. Umwanzi yadutashyemo ! Koko dupfe ibintu, dupfe inka, dupfe imodoka, dupfe inzu yubatswe neza ? Turashize ! Twisame tutarasandara. Ubu se dukore iki ? Ni ukugarukira Imana…..Icyampa gusa ngo twese tugumane icyo Imana yadutoreye, icyampa ngo tujye twumva ko turi magirirane, ko iyo umwe muri twe asebye tuba dusangiye igisebo, umwe yakora ikintu cyiza, tugasangira iryo shema. Murakoze.
Umwanzuro
Ni uko padiri Inosenti Gashugi yabibonaga mu w’1990. Ubu se ho bimeze gute, muri Kiliziya y’ u Rwanda? Abapadiri TUBAYEHO DUTE ? Tubabanye dute hagati yacu ? Tubabanye dute n’intama dushinzwe kuragira ? Urubanza rwacu abapadiri ntiruzoroha imbere y’Uwadutumye! Twikebuke, turacyafite amahirwe n’igihe, dushobora guhindura ingendo uyu munsi….!
Padiri F. Rudakemwa
Prosperine (samedi, 28 avril 2012 18:11)
Ineza izaganza inabi, mu bantu haba ababi n’abeza, kandi bose Imana Rurema ibagushaho imvura n’izuba « Ntirenganya » hahirwa uwizera imbabazi n’impuhwe byayo none se ko Urukundo ruhora rwanduzwa uko bwije n’uko bukeye, Nyagasani witaye kubyaha byacu ninde warokoka. Mu Rwanda abashumba nibahagarere bahangare ibirura, barwanye ibirura; maz intama zigire ituze n’amahoro, Imana yabatoye nibakomezemo ubutwari n’ubwenge no kudatsindwa


text:
Pageviews all the time
L’argent des Africains : Pascal, prof de maths et informaticien en RD Congo – 780 euros par mois
30 mars 2016 à 15h18 — Mis à jour le 31 mars 2016 à 09h42
Par Lola Goffin et Natacha Gorwitz
Pascal, 28 ans, est professeur de mathématiques et informaticien à Lubumbashi, ville du sud-est de la RD Congo dont il est originaire. Grâce à ses deux activités, il gagne environ 780 euros par mois. Pour ce nouvel épisode de notre série, le jeune Congolais a accepté de nous ouvrir son porte-monnaie.
Ni iki cyihishe inyuma y'igihembo Abanyamerika baheruka guha mwene HABINEZA Yozefu?/NKUSI Yozefu
" Iyaba isi yayoborwaga n'UKURI, abo twita ba MAYIBOBO birirwa ku mihanda, nibo baba bicaye ku ntebe z'UBUTEGETSI". Umwe mu nzobere mu mibanire y'abantu na politike.
Abanyarwanda benshi bamaze kumva ko mwene Habineza Yozefu yahawe igihembo n'Abanyamerika bandikiye Shikama bayisaba kugira icyo yavuga kuri kiriya gihembo ariko ntibyadushobokeye kubera ibintu byinshi tuba tugomba kuvugaho akenshi byihutirwa.
Komanteri ku nyandiko:"Ibaruwa Simbikangwa Ngomaziragwira mwene Segahinda yandikiye Pawulo Kagame"
Icyitonderwa: Nta komanteri n'imwe SHIKAMA ibuza gutambuka! Jya munsi ya buri nyandiko ahanditse POST A COMMENT ukandeho, wandike komanteri yawe, uhite uyishyira ku rubuga. Abafite ibyo bashima n'abafite ibyo bagaya, mwese urubuga ni urwanyu.
Ubuyobozi bwa SHIKAMA
Ndabizi ko ushobora kutareka iyi comment igaragara ariko birakwiye ko niba waranize ugira gutekereza bitagarukira ku munwa aho winjiriza ibyo kurya gusa. none se abandi twese ko twize ibyo twize sibyo bidutunze. none se His Excellency yajyaga kuguha amahirwe yo kwiga akanakwigira.?
Rwose Umukuru w'igihugu cyacu ntawe atamika, aguha amahirwe yo kwirobera ifi yo kurya. ntacyo rero urusha so utarize kuko we wasanga atanambara ipantalo icitse ariko wowe warinaniwe witunga agatoki Prezida. uzabaze Africa yose umuprezida bazakugereranyiriza na #Kagame ntaho uzamukura. ni uwa mbere akanikurikira.
Hanyuma turemeranya ko abana bagwingiye bagabanutse kugera kuri 38% ariko se waba uzi aho byahereye bimanuka cyangwa uko byanganaga ubwo #Kinani wikundira yari akijujubya abanyarwanda?
ntawuvuka sha ngo yuzure ingobyi, none se wowe waba prezida ejo abana bose ejo bwacya baretse kugwingira bazingutse? kdi niba uzi iby'ubuzima abana bafite ikibazo cyo kuba bari Stunted sicyo gikomeye kurenza wasted 38% kdi bo ubu hasigaye 2% gusa.
Nuko rero musore ukennye ubwenge ntabwo ukennye ubuyobozi bwiza kuko bwo mu Rwanda turabufite mu Rwanda. Niba wirirwa uha impamvu zumvikana abatifuriza ubumwe n'ubwiyunge n'amahoro. iterambere ntiryakugeraho kuko wowe rwose usa nutifuza kubaho reka ababyifuza babeho kandi neza.
18 hours ago - Shared publicly
Iyo nsomye izi nyandiko za segahinda nshobora guhita mbona ibintu uko bimeze ntagombye amashusho mpamya,usibyeko abanyarwanda basa naboze igishuhe ngo kuko burya ngo gihora mu mazi .Gusa iyi myandikire ntacyo yasize ariko hari kimwe nasabaga cyashoboka ko mwazadukorera,ndavuga ku ngendo z'umwami wo mu rugwiro bavugako buriya bwoko b'indege agendamo ku isaha imwe $8,600.00 biba bigiye none nkibaza kuva muri afurika y'epfo ukagera kwa kirintoni honyine ubwo hari amasaha angahe?Ese niba idorari rimwe riri hafi amafaranga y'urwanda 800 ngaho ni munshyirire mu mibare mumbwire ukuntu umuntu ku isaha imwe ABA atwaye 7.280.000Frw noneho Bantu mwagowe amasaha uyu mwami amaze gukora mu minsi itageze kuri mirongocyenda akaba agenda mu nyungu ze bwite abana bakaba baburara abandi ntibakiga ,kubera gusesagura kwa mwene Rutagambwa .
-------------------------------------------------------------------------------------------------------------------------------------------------------------------
Reply
Ndabizi ko ushobora kutareka iyi comment igaragara ariko birakwiye ko niba waranize ugira gutekereza bitagarukira ku munwa aho winjiriza ibyo kurya gusa. none se abandi twese ko twize ibyo twize sibyo bidutunze. none se His Excellency yajyaga kuguha amahirwe yo kwiga akanakwigira.?
Rwose Umukuru w'igihugu cyacu ntawe atamika, aguha amahirwe yo kwirobera ifi yo kurya. ntacyo rero urusha so utarize kuko we wasanga atanambara ipantalo icitse ariko wowe warinaniwe witunga agatoki Prezida. uzabaze Africa yose umuprezida bazakugereranyiriza na #Kagame ntaho uzamukura. ni uwa mbere akanikurikira.
Hanyuma turemeranya ko abana bagwingiye bagabanutse kugera kuri 38% ariko se waba uzi aho byahereye bimanuka cyangwa uko byanganaga ubwo #Kinani wikundira yari akijujubya abanyarwanda?
ntawuvuka sha ngo yuzure ingobyi, none se wowe waba prezida ejo abana bose ejo bwacya baretse kugwingira bazingutse? kdi niba uzi iby'ubuzima abana bafite ikibazo cyo kuba bari Stunted sicyo gikomeye kurenza wasted 38% kdi bo ubu hasigaye 2% gusa.
www.shikamaye.blogspot.com
INTASHYO: Ibaruwa Simbikangwa Ngomaziragwira mwene Segahinda yandikiye Pawulo Kagame/NKUSI Yozefu
INTASHYO: ubu ni ubwoko bushya bw'inyandiko za SHIKAMA, intashyo ikazajya itegurwa na Dr NKUSI Yozefu ikaba iteguwe mu buryo bwo gutebya. Mu NTASHYO, Shikama izajya igerageza gusesengura ibibazo by'ingutu byugarije u Rwanda mu gihe ushinzwe kubikemura yibera mu mudendezo muri Amerika (USA) n'ahandi akaba ahaba iminsi igera kuri 200 mu mwaka mu Rwanda akahaza asa n'uje kuhasura!
Ubuyobozu bwa SHIKAMA
Gahenerezo, tariki ya 30 Werurwe 2016
Kuri Giselensi Pawulo Kagame
Rugwiro
Kigali
_________________
Giselansi,
Nyuma y'aho data Segahinda akwandikiye amabarwa abiri nkaba mbona biriho bitanga umusaruro dore ko icyo yasabaga cy'ibanze ari uko waza ugasura u Rwanda ukareba akaga warushyizemo ukareba uko wabigenza ngo uramire abiturage, ukaba uherutse gusura u Rwanda ndetse ukanyarukira mu majyaruguru yarwo ngo abaturage baho bagucinyire akadiho, nanjye nishimiye kukwandikira ngo nkugezeho ibyo umubyeyi wanjye atashoboye kukubwira kubera amashuri make yize.
ITANGAZO: Shikamaho.com yahagaritswe/NKUSI Joseph
Turamenyesha abasomeraga Shikama kuri www.shikamaho.com ko nabo baza bakayisomera hano kuri www.shikamaye.blogspot.com. Nkuko twabibabwiye dushyiraho ruriya rugereko, kwari ukugirango abari basabye ko babona ahantu batanga komanteri zabo bahabwa rugari. Mu gihe izo komanteri zitabonetse, twasanze bitari ngombwa gukomeza gupfusha amafranga ubusa ya Hosting n'ibindi bijyana n'urubuga; ruriya rugereko rukaba rwahagaritswe. Twiseguye kubo biri bubangamire.
Dg NKUSI Yozefu
Muzamenya Ukuri maze kubabohore
UBUREZI BWA GICUNGUZI MURI CAMP BAUMA KISANGANI: ISOZWA RY’IGIHEMBWE CYA MBERE KU ITALIKI YA 25/03/2016
March 25, 2016 DRC, NEWS No comments
IMYAKA IBAYE MYINSHI NTAYINDI MANA Y’INYAMBARAGA YIGEZE IBA HAFI Y’UBU BWOKO UWITEKA NIWE WENYINE WAKOMEJE KUBUBERA UMUYOBORO: GUTEGEKA KWA 2 32 11-12.
Iyo umukirisitu ari gusenga agira umwanya wo gusaba ibyo yifuza ko Imana yamukorera. Iyo ibyo yasabye atabibonye kubera intege nke za muntu agira ati: Imana yaranyibagiwe. Nyamara mbere yuko dusaba, Uwiteka Imana iba izi ibyo dukeneye mbere tutaranayisaba. Ikiruta byose ariko nuko Imana iba ifite ibyo yaguteganyirije bitakumirwa n’uwo ari we wese. N’ubwo bishobora gutinda ariko ntibishobora guhera kuko ntawe uvuma uwo Imana itavumye, bivugako abanyamugisha batavumika.
UDUSAJYA. Uko Umutekinitsi Pawulo Kagame yatekinikiwe mu Gakenke byanyibukije ibyabaye kuri Perezida Moamar Kadhafi wayoboraga Libya kuva muri 1969 kugeza muri 2011/NKUSI Yozefu
“1. Bavanye abantu mu byabo cyane aho amashanyarazi yagombaga kunyura, ariko ntibishyurwa bimara imyaka ine yose. Ariko numvise ko bamenye ko ndi buze hano ayo mafaranga barayazana. 2. Imihanda bazajya bakora ari uko ngiye kujya ahantu, ntabwo bishoboka.”.Pawulo Kagame mu Gakenke, 24/3/2016 ( kanda aha usome iby'uru ruzinduko ku Gihe)
Pawulo Kagame yatekinikiwe mu Gakenke!
Aya magambo ari aha hejuru yavuzwe na Pawulo Kagame ubwo yari yasuye Akarere ka Gakenke mu ntara y’Amajyaruguru. Shikama imaze iminsi icisha ku rubuga rwayo intashyo za Segahinda kuri Kagame. Mu nyandiko ebyiri uyu muvandimwe amaze kwandikira Pawulo Kagame ababazwa n’uko uyu mutegetsi ataba mu Rwanda ibintu bikaba byaradogereye kugeza aho ubwe nk’umuntu ukunda u Rwanda nka Kagame(!?) yiyemeza kumuhanura nk’umuntu mukuru w’inararibonye ngo ahame hamwe aramire abaturage yabohoje n’ibyabo byose muri 1994 akaba yarabajugunye mu menyo y’ibirura bye.
NDIBARIZA: Uwaha u Rwanda izina rishya :"MBARUBUKEYE" yabizira?/NKUSI Yozefu
Uwashaka yahindura izina ry'u Rwanda akarwita MBARUBUKEYE. Ibi Shikama tibivugishwa n'inzara iriho ica ibintu mu gihugu, abanyarwanda benshi bakaba bariho basuhukira muri Uganda, kbakaba ari ba Mbarubukeye na ba Sinzibiramuka! N'abafite ibya Mirenge ku Ntenyo akenshi bakuye mu cyuya n'amaraso by'Abanyarwanda n'Abakongomani nabo ntiborohewe, ugira utya ukumva ko nyiranaka wari umutoni mu Gatsiko bamutambikanye, cyangwa se Kanaka wategekaga aha n'aha bamuhitanye.
Abasirikare n’abapolisi bo kwa Kagame nabo ni ba Sinzibiramuka,ugira utya ukumva kanaka wari warigize akari aha kajyahe nka Jack Nziza, mwene Rutagambwa yamukubise hasi. Wabaza impamvu byagenze gutyo bati : “ Ni ibanga ry’akazi”! Ni uko abari abofisiye bakuru mu gisoda n’igipolisi bya kagame bamufashije koreka u Rwanda bagiye bagenda urusorongo abari basigaye mbarwa nabo bakaba bariho bigizwayo gahoro mbere yo kubirukana burundu. Umwicanyi ruharwa Jack Nziza ubu mwambwira aba hehe? Umwicanyi ruharwa Karenzi Karake wagizwe none umujyanama wa Kagame ngo mu bya gisirikare yamanuwe cyangwa yazamuwe? Shikama irabibutsa ko uyu mugabo yari umunyamabanga mukuru w’urwego rw’igihugu rushinzwe umutekano n’iperereza(NISS) byagabiwe Brig Gen Joseph Nzabamwita!
Uko bimeze kose, biragaragara ko Pawulo Kagame adagadwa akaba nta muntu akizera akaba akeka ko mu gihe yikoreye ingendo ze zitagira imipaka hari uwamuvangira agakora nkuko Jenerali Niyombare yakoreye Petero Nkurunziza umwaka ushize!
Dg NKUSI Yozefu
Muzamenya ukuri maze kubabohore
Nyuma y'igitero cy'iterabwoba cyibasiye Buruseli kuri uyu wa kabiri 22/3/2016, umutekano wakajijwe hirya no hino ku isi
ALERT AROUND THE GLOBE AFTER BELGIAN ATTACKS
Extra armed police on the streets, sniffer dogs and increased security checks at airports were just some of the measures brought in as the world reacted to this morning's attacks in Belgium.
NEW YORK: Elite counter-terrorism reinforcements deployed to crowded areas and train stations.
WASHINGTON DC: Additional K9 sweeps and patrols carried out as a 'precaution'.
UK: Airports, including Heathrow, Gatwick, Glasgow and Manchester, are increasing security and Prime Minister David Cameron is convening the government's emergency COBRA committee. Eurostar trains between London and Brussels-Midi have been suspended.
Ibitero by'ubwiyahuzi i Buruseli mu Bubiligi byahitanye abantu babarirwa muri mirongo/NKUSI YOZEFU
Mu gitondo cy'uyu munsi kuri 22/3/2016, Ububiligi bwibasiwe n'ibitero byahitanye abantu ubu bamaze kubarirwa muri za mirongo. Iri terabwoba ryatangiriye ku kibuga cy'indege cya Buruseli igihe cy'isaa mbili ku isaha yaho ( saa moya ku isaha mpuzamahanga), kuri iki kibuga haturikiye ibintu bikekwa ko ari igitero cy'umwiyahuzi.
IBINSHENGURA: FPR isigaye itera inda abagore ikabakoresha mu kwica abo idashaka! Janete Nyiramongi ngo asigaye ajya gukubita abakozi be bamucururiza lisansi!/NKUSI Yozefu
Rugali bateguye aka kavidewo
Ni kenshi Shikama yagiye ibagezaho inyandiko zamagana akarengane gakorerwa mu Rwanda. Zimwe muri izo nyandiko zababwiraga ukuntu FPR yakoresheje abagore mbere y'intambara yo muri 1990 mu gutata no gushegesha ingoma ya Kinani bayiba amabanga y'igihugu; muribuka akazi gakomeye kakozwe n'abitwaga ibiro bya kabiri.
Agatendo mu dutendo: Mu Rwanda hari ibitsina bingahe, bibiri cyangwa bitatu?/NKUSI Yozefu
Umusazi yarakugendeye yitegereza ibibera mu isoko ariyamira araseka ati:" Ngaho re, sibwo ibyari inama bibaye isoko"!
Nanjye ibyo ngiye kubaza hari benshi bazamfata nk'uriya musazi nyamara ikibazo cya Shikama gifite ishingiro nkuko gutangara k'uriya musazi kwari gufite ishingiro usesenguye neza ukareba ibibera mu isoko n'inama byo mu Rwanda!
Shikama yiyamye urubuga rwitwa RUGALI n'abandi bose bakiyitirira inyandiko zayo ziba zavunnye abazitegura/Dg NKUSI Yozefu
Ni kenshi abantu banyuranye bagiye bafata inyandiko za Shikama bakaziyitirira, bakazishyira ku mbuga zabo. Hariho n'uwo Shikama yigeze kubereka mu myaka ishize washinze urubuga kugirango ajye acishaho inyandiko zacu azita ize. Ibi rero mu itangazamakuru bifatwa nabi kurusha ubwicanyi n'ubujura bwitwaje intwaro. Hasi aha murahasanga inyandiko ya Shikama urubuga rwitwa wwww.rugali.com rwafashe rukayihindura mo bimwe maze rukayisohora ruyitirira abantu batabaho muri FACEBOOK!! Hasi aha twabashyiriyeho inyandiko yacu duheruka kubashyirira kuri Shikama hasi yaho dushyiraho inyandiko yashyizwe kuri www.rugali.com imaze guhindurwa.
Umuhanzi Ben RUTABANA aheruka kurusimbuka!/NKUSI Yozefu
Hari amakuru amaze kugera kuri Shikama avuga ko mu minsi ishize umuhanzi Ben Rutabana yagabweho igitero arakomeretswa biba ngombwa ko ajyanwa mu bitaro. Ben Rutabana ngo yavuye mu bitaro mu minsi ishize akaba ameze neza ndetse ngo akomeje imirimo ye nkuko bisanzwe.
IMFUBYI Z’IMPUNZI ZIBA MU MASHYAMBA YA CONGO RDC, ZIKOMEJE GUSHIMIRA ABAGIRANEZA.
2345
Ku italiki ya 19 ukuboza n’ibwo abanyarwanda banyuranye batuye i Bruxelles mu Bubiligi, bakoranye maze batekereza ku cyakorwa ngo bibuke imfubyi zabigizwe na FPR Inkotanyi ziba mu mashyamba ya CONGO RDC. Ku ikubitiro icyo gitekerezo cyagizwe n’amashyirahamwe nyarwanda yo mu Bubiligi, agizwe ahanini n’abarokotse ubwicanyi bwa FPR, bakagira Imana yo kuba bo batakiri mu mashyamba, ahubwo bakaba barabashije kugera mu Bubiligi. Ntakiza nk’icyo kwibuka aho wavuye ukazirikana abo wasize inyuma mu magorwa, bitanga ikizere cy’ejo hazaza heza kuri buri munyarwanda. Kuko iyo utakiri Ntibazirikana, uba ufite umutima n’ubumuntu, aribyo ubu bibura mu banyarwanda benshi ngo bongere bashyire hamwe, bungure u Rwanda n’abarwo mu bumwe mu mahoro n’amajyambere arambye.
umusirikare wafatiwe i Burundi ni umusirikare mukuru ufite ipeti rya Kapiteni cyangwa rirenzeho si kaporali nkuko uwafashwe abyivugira si n'igisambo kiba ibishyimbo nkuko Agatsiko kabivuga/NKUSI Yozefu
Umva Major Tewojeni Rutayomba(ibumoso) wakoranye akanayobora maneko i Kigali bariho babeshya ko ari igisambo kiba ibishyimbo(iburyo)
Mu kinyarwanda duca imigani ivuga ngo: "N'uwendeye nyina mu nyenga yaramenyekanye", " Kamenyero yenze nyina". Turongera kandi tukavuga ko umugani ugana akariho. Uyu mugani wa mbere urashaka kutwigisha ko umuntu wigira inyaryenge kurusha abandi agakora amarorerwa yibwira ko atazavumburwa aba yibeshya kuko atinda agafatwa. Uriya mugani wa kabiri nawo uratwigisha ko ukora amakosa rimwe kabiri, gatatu ukazageza aho ya makosa uyikorera ubwawe akakugiraho ingaruka mbi. Kuba tuvuga ko umugani ugana akariho, ni uko ibikubiye muri iriya migani yombi turiho tubibona mu buzima bwa buri munsi bw'abanyarwanda.
INTASHYO: Intashyo ya SEGAHINDA NGEZAHABAGABO kuri Pawulo Kagame( Igice cya kabiri)/ Nkusi Yozefu
Pawulo Kagame n'umukobwa we Anje(Ange) mu mwiherero w'i Gabiro
muri Werurwe 2016
INTASHYO: ubu ni ubwoko bushya bw'inyandiko za SHIKAMA, intashyo ikazajya itegurwa na Dr NKUSI Yozefu ikaba iteguwe mu buryo bwo gutebya. Mu NTASHYO, Shikama izajya igerageza gusesengura ibibazo by'ingutu byugarije u Rwanda mu gihe ushinzwe kubikemura yibera mu mudendezo muri Amerika (USA) n'ahandi akaba ahaba iminsi igera kuri 200 mu mwaka mu Rwanda akahaza asa n'uje kuhasura!
Ubuyobozu bwa SHIKAMA
Segahinda Ngezahabagabo
Akarere k'Amajyepfo, intara ya Gisagara
Letariki ya 15 werurwe mu mwaka wa 2016. Kuri Giselansi Kijana Muzehe,
Giselansi, ni Segahinda Ngezahabagabo wa Maburakindi na Nyirabaravuga wa hariya mu Gahenerezo wongeye kubasuhuza. Urwandiko rwanjye rw’ubushize ngo rwabagezeho rutinze kuko uwo naruhaye yageze muri USA asanga wavuyeyo werekeje Dubai arwoherejeyo rusanga wagannye muri Singapour barwoherejeyo basanga werekeje I Hong Kong mu Bushinwa. Ntabwo nakurenganya ni akazi kenshi!! None se ko mu banyarwanda miliyoni 12 zose ntawe wabona ukubera minisitiri w’ububanyi n’amahanga uzi gukora, hari uwakurenganya kuba wigira aho hose?! Ariko se aho kugushimira ubwo bwitange, abenshi ntibirirwa bagusebya ngo uba wagiye guhisha amafaranga yawe!
GUSHIMA
Giselansi, ni ukuri mperuka kugushimira igikorwa uheruka gukora ubwo wari wagiye kwitemberera muri Senegal mu minsi ishize. Kugirango ufunge umunwa babandi birirwa basakuza ngo usesa umutungo w’igihugu mu ngendo zawe muri Shikama basigaye bavuga ko ziruta iz’umwarabu Ibn Batouta, warangije kwiryohera I Dakar maze werekeza muri Guinnee mucyo wise uruzinduko rw’akazi kandi uhasinyira n’amasezerano atanu ya baringa! Naritegereje maze ndavuga nti ntureba se ahubwo, biriya byari byaramucikiye he koko?! Kuki atigiye ku mugore we Nyiramongi ujya kwisurira abana be muri USA agahitira muri zimwe muri za kaminuza zaho gutanga ngo amasomo, maze ibyari ugusura abana bikitwa uruzinduko rw’akazi, amafaranga yakoreshejwe mu kwishimisha k’umuryango wanyu akaba akubiswe icyuhagiro. Ni ukuri kiriya gikorwa nagikuriye ingofero pe.
Si ibyo gusa ariko, nakunze ni uko uherutse kubigenza muri bwa bwiherero bwa 13.Nakunze ukuntu utongeye gucanshamira abagaragu wagabiye. Nari nagize ubwoba ko uri bukore nko muri 2015 kandi uzi akazi k’indashyikirwa bagukoreye ko kugukanira ikoti uzasaziramo mu Rugwiro; nagushimiye rwose uko wabyitwayemo kuko uzongera kubakenera umwaka utaha wa 2017 mu gutekinika amatora yo kukugira umwami muri Repubulika; Yozefu Habineza aherutse kubivuga neza ubwo yagiraga ati: “ aho ujishe igisabo ntuhatera ibuye”.
Giselansi, ndongera kugushimira nanone uko uheruka kubigenza muri wa mwiherero wa 13. Sinzi ko ndi bubone impapuro zo kwandikaho ibyo ngushimira uyu munsi. Giselansi, ni byiza kubona uzana umugore wawe nako mu gisirimu ngo muvuga madamu, ndetse n’umukobwa wawe Ange nawe namubonyemo, ni byiza rwose. Ba bandi birirwa basakuza ngo Agatsiko, Agatsiko bazahekenye amenyo bayamarire mu nda. Waberetse ko atari indobanure zigize Agatsiko zigiye kubayobora nako kubategeka mu myaka iri imbere, ahubwo ari umuryango wawe nyiri zina, nibahekenye amenyo bayamarire mu nda; cyane cyane za nyangabirama zo muri SHIKAMA.
Muzehe, Kijana wacu, ndongera kugushimira ko wagize utya mumaze kwiyakira iminsi itatu yose hariya I Gabiro, ugategeka ko abagaragu bawe batongera kwiha amenyo y’abasetsi bandika imyanzuro ya buriya bwiherero. None se ko ibibazo biba bikubiye mu mwanzuro w’umwaka uheruka mwongera kujya mu mwiherero ukurikiyeho nta kibazo na kimwe mukemuye, ubwo ntikuba ari ukwiha amenyo y’abasetsi? Ikibazo cy’amashanyarazi cyavuzwe kenshi, noneho bigeze n’aho Kigali irara mu kizima rimwe na rimwe, na sitade Huye ikabura amashanyarazi mu mukino wa CAF!Inzara mu gihugu yavuzwe kenshi noneho bigeze n’aho 50% by’abana bari munsi y’imyaka 15 bagwingiye nkuko bitangazwa na LONI, ibi byose bikaba bituruka ku mirire mibi!
Uburaya bwavuzweho kenshi mu myiherero ariko noneho si uburaya gusa kuko hari n’ubupfubuzi ndetse n’ababikora byombi, iki kibazo se kireba ba Ngofero hari aho gihuriye n’Agatsiko?!Sinibagiwe kandi n’abana bo ku mihanda, batwanduriza imihanda kuko ubu abenshi bayigendamo nta n’inkweto bambaye, ndetse bamwe ubu bakaba barara muri za ruhurura batwanduriza imiyoboro ijyana umwanda; ndakeka ko bitari ngombwa kongera kwanzura dushyira aba bose kuri gahunda ziri imbere; ndakwizera rwose, ugiye gutegeka ko aba bose bafatwa bakajugunywa muri za gereza kugirango badakomeza kwanduza isura y’u Rwanda no kunukira abanyamahanga baza kwigira ku Rwanda buri munsi.
IBIMBABAZA
1. U Rwanda rwaragwingiye rukaba rugomba kujyanwa mu kigo mbonezamirire.
Giselansi, ibyo ngiye kukubwira ntubifate nk’urwenya; ni ukuri ndakwigize ubitekerezeho cyane. Mperutse kureba kuri TEZIYO, umwe mu bakozi bawe asobanura iby’ubukungu bwo mu Rwanda maze bimbera nka ya mayobera yo kwa Padiri avuga ko Imana Data n’umuhungu we Yezu Kirisito n’undi mugabo ngo witwa Roho mutagatafu ngo aba bagabo batatu bose ari Imana; ariko ngo hariho igihe bakora Imana imwe! Niko, byarancanze, baba umwe bageze mu mwiherero nk’umwe muherukamo, cyangwa buri gihe? Najajwe, umbabarire ni ayo abasaza muvandi.
Twigarukire ku bukungu bwacu. Uriya mugabo wari kuri Teleziyo yavuze ko ubukungu bw’u Rwanda bwakuze mu kigero cya 7 % umwaka ushize wa 2015 naho ng’uyu mwaka rukazakura 6%!!!!Ibi byarancanze rwose, ese dukurikije iyi mibare ubukungu bw’u Rwanda burakura cyangwa buragwingira? Nubwo nta mashuri nize nkaba narirangirije atatu abanza, ndabona njyewe ubu bukungu ibyarwo bimeze nk’ibya ba bana bo mu Rwanda bari munsi y’imyaka 15 hafi ya bose bagwingiye bakaba bagomba kujyanwa mu bigo mbonezamirire; ubu bukungu bwagombye kujyanwa nabwo mu kigo mbonezamirire naho ubundi bwaki irabuhitana aho bukera!!
2. Kuki Giselansi wigisha muri kaminuza zo mu mahanga mu zacu ntukandagizemo ikirenge?
Nkimara kumva iyi mibare ivuzwe hejuru, negereye ka gahungu k’iwanjye kamaze imyaka itanu mu rugo kandi kararangije kaminuza kakaba karize iby’ubukungu. Nakabajije niba iyi nyamaswa yitwa ubukungu bayipimisha ya metero dukoresha cyangwa hari ikindi gipimo bakoresha. Yaraye ansobanurira budukeraho ariko sinasobanukiwe na busa; natoyemo ijambo rimwe gusa: “GOROWUSU(growth)”!Naravuze nti singaye na mwene Rutagambwa ubima akazi, ubwo se wize iki!Yararakaye, arazenga, azenguruka inzu yose akubita inzugi, ngize Imana agana iy’uburiri. Reka nongere nterere akajisho kuri TEZIYO maze nkubona wowe giselansi kuri TEZIYO ngo wasobanuraga iby’ubukungu muri kaminuza ngo ya Havadi(Harvard)!
Nishimiye kubona uwatubohoje muri 1994 yigisha muri imwe muri za kaminuza za mbere ku isi kandi bavuga ko wowe utarangije n’ayisumbuye! Umunyamakuru wasobanuraga ibyawe, yavuze ko ari inshuro nyinshi Giselansi yigisha muri za kaminuza hirya no hino ku isi, ngo wakoze nk’ibi muri za kaminuza zo muri USA nyinshi, mu Bwongereza, ndetse na Singapur!!!
Nkimara kumva aya magambo, nahise nshoberwa nifata ku munwa! Giselansi, ni gute wasiga iby’iwanyu bita imitemeri maze ukajya gupfundikira iby’ahandi? Niba atari ibanga, uku niko gukunda igihugu muhora mutwigisha?Ni gute umwana wanjye yarangiza kaminuza atazi uko ubukungu bukura cyangwa bugwingira kandi uhari ukajya kubyigisha abo muri za kaminuza z’ahandi utaye iz’iwacu? Giselansi, ni ukuri ntibikubabaze cyangwa ngo uvuge ko ngusuzuguye, ugomba kugororwa ukigishwa gukunda igihugu, maze ubwo buzobere bwawe abana b’u Rwanda nabo bakabusoromaho.
3. Kuki muvuga ko amafaranga yabuze kandi hari inganda zikora impapuro?
Giselansi, tukiri kuri iki kibazo cy’ubukungu, ko wumva amafaranga yashize mu bubiko kandi mukaba mumaze iminsi mucuruza impampuro, ikibazo mwahuye nacyo ni ikihe koko?Kuki mudakora impapuro nyinshi ngo munatwubakire amasoko hirya no hino mu midugudu, ngo muziduhe natwe twibonere urumiya? Ese rwa ruganda rwa Zaza rwakoraga impaporo kera rwarahagaze?Niba rwarahagaze se kuki mutubaka izindi?Giselansi, mwikwikubira ibyiza n’Abanyakigali mwenyine, nimudushakire uburyo natwe ducuruza impapuro kuko inzara itwugarije nkuko nabikwandikiye mu ibarwa y’ubushize.Hari umudepite wo muri Repubulika ya mbere ya Bwengenyakuri witwaga Rutabagisha wigeze kubaza ikibazo nk’iki muri 1967; birababaje kubona kitarabonerwa umuti kugeza n’ubu.; ni impapuro zibura cyangwa n’ubushake bubura?
Giselansi, reka noye kubarambira kuko nzi ko ubu uriho witegura kujya mu mahanga cyangwa utekereza igihugu cyo kujya kuruhukiramo; reka ndekere aha nzakomeze ubutaha. Ariko ni ukuri abo wabohoje muri 1994 ubukene butugeze kure, nusubira mu mahanga ejo cyangwa none nimugoroba, uzatuzanire impapuro nyinshi natwe tuzazicuruze turamire ibibondo.
Umwe mu baturage wabohoje muri 1994,
Segahinda Ngezahabagabo. Akarere k'Amajyepfo, intara ya Gisagara, umuturage wo mu Gahenerezo
Umwe mu baturage wabohoje muri 1994,
Segahinda Ngezahabagabo. Akarere k'Amajyepfo, intara ya Gisagara, umuturage wo mu Gahenerezo
Dg NKUSI Yozefu
www.shikamaye.blogspot,no
Uharanire ko Ukuri gusimbura ikinyoma
Umusirikare w'u Rwanda yoherejwe gutata i Burundi afatirwayo, Kagame Pawulo ahita amwigarama kandi ariwe wamwohereje!/Nkusi Yozefu
Iby'u Rwanda n'u Burundi bimeze nka za ndyarya ebyiri zararanye ngo bugacya ntayenze indi! U Burundi buti u Rwanda nirwo ruhungabanya umutekano w'u Burundi, u Rwanda narwo ruti ahubwo u Burundi nibwo bucumbikiye FUDELERI(FDLR) yiteguye gutera u Rwanda iturutseyo. Muri uku kuryaryana kw'ibi bihugu byombi ni nako bikomeje kohererezanya intasi mu rwego rwo kwitegura intambara kuko buri cyose kiryamaiye amajanja.
IFOTO y'ICYUMWERU.Nsubize Pawulo Kagame ku bibazo yabarije mu mwiherero wa 13: Abategetsi ntibashishikajwe no gukemura ibibazo wabajije barajwe ishinga n'uko wakomeza gutegeka gusa imbehe yabo igahora yuzuye!/NKUSI Yozefu
Mu nama y'umwirero ubera i Gabiro kuva kuri 12/3/2016 kugeza ejo kuwa mbere tariki 14/3/2016, Pawulo Kagame mu ijambo yagejeje ku bakozi be bari muri uyu mwiherero abaza ibibazo byerekeranye n'abana n'icuruzwa ry'abantu, yagarutse cyane ku bivugwa n'ibinyamakuru.Ijambo " ibinyamakuru" yarivuze inshuro zirenga eshanu. Ni kenshi Shikama yagiye ibwira abasomyi bayo ko uyu mutegetsi asoma cyane kurusha abagererwa be; ariko se ibyo asoma bimumarira iki niba atabyifashisha ngo akemure ibibazo biba byazamuwe n'ibi binyamakuru?
AGATENDO MU DUTENDO. "Abo bavantara, mu minsi yabo ya nyuma bazarya akaribwa n'akataribwa."Magayane. Wari uzi ko imyaka y'amavuko y'umuntu isigaye igurishwa mu Rwanda ? Waba se uzi ko Agatsiko kagiye kubyaza inoti ubwiza bw'abanyarwandakazi?/Nkusi Yozefu
Magayane burya yari umuhanuzi ukomeye; ibyo yahanuriye Ikinani kitananiye abanzi n'abagamabanyi uwavuga ko bigeze ku musozo ntiyaba yibeshye. Bimwe mubyo yavuze harimo ko abo bavantara bazarya akaribwa n'akataribwa mu minsi yabo ya nyuma. None se niba unyarwanda asigaye yakwa amaturo na FPR bikageza noneho ko asorera n'imyaka ye y'amavuko igisigaye ni iki? Niba se u Rwanda rugeze aho rucuruza abana rwibyariye, aho Magayane yabeshye ni hehe?
Uburyo bushya bwo kubohoza imyanya y'akazi mu Rwanda: Umuhutu arashimutwa agafungirwa ahantu hatazwi naho Umututsi akoherezwa kwiga mu mahanga/NKUSI Yozefu
Nyuma y'inkuru nyinshi tumaze iminsi ducisha hano kuri Shikama zivuga ukuntu ruswa imaze guhindura u Rwanda nka Sodomu na Gomora, ubu noneho itangazamakuru ry'Agatsiko ririho rirahitisha inyandiko zivuga ukuntu abantu basigaye batsindira ibizame by'akazi ntibahabwe akazi batsindiye!
Nyuma y'aho Yoweri Museveni atsindiye amatora yamaganywe hirya no hino ku isi kubera amanyanga n'igitugu byayaranze, Abanya Uganda bamuteje ingurube , batangaza ko yapfuye ndetse banibasira igipolisi cye bacyambura imbunda/Nkusi Yozefu
Kuri 18 /2/2016 niho muri Uganda habaye amatora ya Perezida wa Repubulika. Ingingo ya 142 y'itegeko rigenga amatora muri Uganda ryo mu Kwakira 2000 ivuga ko uwiyamamariza kuba Perezida wa repubilika muri Uganda aba ari Umunya Uganda kavukire kandi afite hagati y'imyaka 35 na 75 y'amavuko. Muri 2005 niho hakuweho umubare wa manda Perezida wa repubulika ashobora kuyobora Uganda. Ni ukuvuga ko Museveni ashobora kwiyamamariza gutegeka Uganda kugeza apfuye.
IBYAHISHUWE: Kwimurirwa mu mahanga kw'abiyita impunzi atarizo byabaye Imari ishyushye mu Rwanda!/Nkusi Yozefu
Abafaransa baca umugani ngo ibyago bya bamwe niwo munezero w'abandi( le malheur des uns fait le bonheur des autres); tukaba dufite umugani mu kinyarwanda ujya gusa n'uyu uvuga ngo Umusonga w'undi ntukubuza gusinzira.Nashyizeho uriya w'igifaransa atari ukubera kugikunda kuko ntaho mpuriye nacyo kuko atari ururimi rwanjye; nkaba nabitewe n'uko uriya mugani usobanura wonyine ibikubiye muri iyi nyandiko kurusha uriya w'ikinyarwanda. Shikama imaze iminsi ibagezaho inyandiko zinyuranye zerekana ukuntu igihugu cyacu cyahindutse nka Sodomu na Gomora; nta kintu ushobora kugeraho byaba akazi cyangwa guhabwa serivisi iyo ariyo yose udatanze ruswa yaba iy'igitsina cyangwa amafranga.Abakobwa baragurishwa nk'ugurisha itungo rigufi kugirango bajye gucuruzwa mu buraya muri Aziya, Sudani y'epfo n'Uburaya.Ibiyobyabwenge bitemberezwa mu gihugu ubu biraruta kure ibitemberezwa mu bihugu byari bizwiho ubu bucuruzi mu minsi ishize nka Colombia na Mexique. Ibi bibi byose biraterwa no gushakisha ifaranga mu kantu kose bikorwa na FPR- Inkotanyi kuva yafata ubutegetsi muri 1994; hejuru y'inzira mbi zinyuranye twavuze hejuru zikoreshwa mu gushaka urumiya, hari ubundi bucuruzi bwagiye bugirwa ibanga kugeza n'ubu kuko ari Abahutu cyangwa Abatutsi babuhuriramo ku bwinshi. Ubwo bucuruzi nta bundi atari ukuriganya impunzi zahungiye mu Rwanda, zikamburwa amahirwe yo kwimurirwa hanze agahabwa abanyarwanda bifite bo mu moko yose uko ari 3 atuye u Rwanda. Agatsiko kabonye ko ibyo gakora byamenyekanye none katangiye ikinamico ngo kayobye uburari. Kurikira Shikama ikubwire akari i Murori ku byerekeye ubu bucuruzi bw'impunzi.
ITANGAZO RIGENEWE ABANYAMAKURU N°001/R.F.PS.IMB/20016 « ITERAMBERE RY’ABAGORE MU RWANDA NI AGATERERANZAMBA »
Rushingiye ku myanzuro ya Beijing yimakazaga iterambere ry’umugore ku isi ;
Rushingiye kandi ku Itegeko Nshinga ry’u Rwanda rihamya uburinganire hagati y’umugabo n’umugore ;
Rugarutse kandi ku Itegeko Ngenga rishyiraho Inama Nkuru y’Igihugu y’abagore ;
Rumaze kubona ko iterambere ry’umugore mu Rwanda ritagaragarira mu bikorwa ahubwo riri mu mpapuro no mu magambo gusa ;
Urugaga rw’Abagore rushamikiye ku Ishyaka PS IMBERAKURI ruramenyasha none ku italiki ya 8 Werurwe 2016 ku munsi w’umugore, Abarwanashyaka b’Ishyaka PS IMBERAKURI,Impirimbanyi zose za Demokarasi n’Inshuti z’u Rwanda ibi bikurikira :
IFOTO Y'ICYUMWERU. Ibyo Perezida Habyarimana Yuvenali yimye Djibouti Kagame Pawulo yabibahaye nk'utanga mu isambu yarazwe na se!/ Nkusi Yozefu
Ku itariki ya 5/3/2016 ubwo yari mu rugendo rwe rw'iminsi ibiri mu Rwanda perezida wa Djibouti Ismael Omar Gueleh yasinye amasezeranona Kagame asa n'ameze nko guhererekanya ubutaka ku mpande zombi. Pawulo Kagame akaba yaratanze hegitari icumi(10Ha) mu gace ngo kagenewe inganda mu karere ka Gasabo ku nyiturano ngo Djibouti yahaye u Rwanda hegitari makumyabiri(20Ha) muri 2013. Uwaba umwana ni uwavuga ko iri hererekanya butaka hari inyungu rifitiye rubanda nyamwinshi! Ubu buhendabana, Perezida Habyarimana Yuvenali ashobora kuba yari yarabuteye utwatsi muri 1983 ubwo mugenzi we Hassan Guled Aptidon yasuraga u Rwanda igitaraganya. Kurikira Shikama ikubwire impamvu yemeza ko ubu bwumvikane buri mu nyungu z'Agatsiko atari iz'abanyarwanda.
UBUCURUZI buragwira: Inzoka zisigaye zitabazwa muri masaje ngo zikurure abakiliya/NKUSI Yozefu
Abanyarwanda batuye Kigali bamenyereye iri jambo" MASAJE" ryavuzweho byinshi mu minsi ishize mu gihugu kubera ukuntu ikorwa abenshi bemeza ko bihwabanye n'umuco nyarwanda. Nyamara hari abandi basanga nta kibi kirimo cyane cyane ko ifasha uyikorewe kugubwa neza mu mubiri we. Ntabwo Shikama yazinduwe no kugira uruhande ibogamiraho muri izi ebyeri, ahubwo twe turibanda ku gashya kamaze iminsi kageze muri Masaje. Ubwo bimenyerewe ko ahenshi hakorerwa masaje ikorwa n'abakobwa akenshi bakiri inkumi, hirya no hino ku isi batangiye kubasimbuza inzoka!
Umukobwa ukwiye kubera urugero abanyarwanda bamugaye ku mubiri no mu mu mitekerereze/NKUSI Yozefu
Tri Yakin Romaida Maury ni umukobwa utagira uko asa ukomoka muri Indonesia, mu kinyarwanda tumwita IRIBAGIZA! Uyu mukobwa yavutse atagira amaboko ariko imikorere ye n'imitekerereze ye itangaza abamubona. Ajya mu ishuri nk'abandi bana bari mu rugero rwe, afata amasomo nk'abandi ntawe umwandikiye kuko abikora ubwe akoresheje akaguru k'iburyo.
INTASHYO: Intashyo ya SEGAHINDA NGEZAHABAGABO kuri Pawulo Kagame( Igice cya mbere)/(Inkuru yavuguruwe 3/3/2016/11:00GMT) Nkusi Yozefu
INTASHYO: ubu ni ubwoko bushya bw'inyandiko za SHIKAMA, intashyo ikazajya itegurwa na Dr NKUSI Yozefu ikaba iteguwe mu buryo bwo gutebya. Mu NTASHYO, Shikama izajya igerageza gusesengura ibibazo by'ingutu byugarije u Rwanda mu gihe ushinzwe kubikemura yibera mu mudendezo muri Amerika (USA) n'ahandi akaba ahaba iminsi igera kuri 200 mu mwaka mu Rwanda akahaza asa n'uje kuhasura!
Subscribe to: Posts (Atom)


text:
Abana batandatu b’abahungu bakomoka mu mirenge itandukanye mu karere ka Gicumbi, bari mu kigero cy’imyaka iri hagati ya 12 na 14 y’amavuko, ariko ubu bakaba baba mu kagali ka Gacurabwenge, Umurenge wa Byumba,bavuga ko babayeho mu buzima bubagoye kuko batunzwe no gusabiriza ibyo kurya.
Aba bana bakunze kuba bari aho abantu bafatira amafunguro ahitwa kwa Kidikoni ucuruza amata bagasaba umuhisi n’umugenzi. Iyo uganiriye n’aba bana bakubwira ko baza gusaba ibyo ngo babone ibyo kurya.
Bati”Impamvu tuza hano ni inzara, umuntu uduhaye igiceri tukagura irindazi tukarya.”
Mu byumweru bitatu umunyamakuru wa rwandadailynews.com amaze muri aka karere, nta munsi atahuye nabo.
Bavuga ko ngo atari buri munsi babona ubabafungurira kuko ngo hari ubwo bwira ntacyo babonye, cyakora igihe bigenze gutyo ngo birwanaho bagatoragura ibyo bateka.
Umwe yagize ati”Iyo tutabonye udufungurira tujya mu kimotero tugatoraguramo ibirayi tukabitahana tukabiteka”.
Ab bana si uko bava inda imwe, ahubwo ngo bakomoka mu mirenge itandukanye kandi nta n’umwe uvindimwe n’undi.
Bacumbikiwe n’umwe muri bo w’imyaka 13 ari na we uvuga ko ari umuyobozi wabo yatubwiye ko bagendera ku mabwiriza ye.
Mu mvugo y’aba bana bahuriza ku bibazo bitandukanye by’imiryango, ari na byo byatumye bahurira muri ubu buzima.
Bati” Nta bwisungane mu kwivuza tugira, kandi duhora turwara, iyi nzu nayo irava cyane, iyo imvura iguye nijoro turabyuka tugahagarara mu muryango bukarinda bucya”.
Umwe muri aba bana avuga ko urwaye bamuvura bifashishije imiti ya Kinyarwanda bahira mu mashyamba.
Ati” urwaye tukabona arembye tumuvuza imiti tuzi nk’umuravumba, umubirizi, inyabarasanyi, ntabwo tujya kwa muganga”.
Ni ikibazo abaturanyi n’ubuyobozi bw’ibanze buvuga ko buzi, kuko umuyobozi w’umudugudu wa Gacurabwenge busobanura ko aba bana bazi neza ko bahaba, ariko ngo urwego ayoboye nta ubushobozi bwo kugikemura.
Ubuyobozi bw’akarere bwo ariko twaganiriye bwadutangarije ko butazi iki kibazo.
Benihirwe Charlotte umuyobozi w’akarere ka Gicumbi ushinzwe imibereho myiza y’abaturage, avuga bagiye kukurikirana iki kibazo, ariko agasa n’utunga agatoki ababyeyi ko ari bo badohotse ku nshingano zo kurera.
Ati”Niba umwana adafite ababyeyi bamubyaye ariko buriya ntabura n’abavandimwe batakabaye bareka ngo agere aho ajya kuba ku muhanda cyangwa agere aho ajya kwaka icumbi undi mwana, ahubwo bagakwiye gufata inshingano ntibirengagize izo nshingano, nubwo hari n’ababyeyi birengagiza inshingano bavuga ngo umwana yarananiye yamuhaye leta, bazamujyane Iwawa, ni inshingano z’ababyeyi mbere na mbere, leta yo ikaza yunganira”.
Gukemura ibibazo by’amakimbirane mu miryango, byashoboka ko ari nzira yo kwirinda ingaruka nk’izi zigera ku bana bakarererwa mu miryango.
Bisa n’urugamba rutoroshye ariko, cyane ko hirya no hino mu gihugu, hakunze kuvugwa bene aya makimbirane kuko hari n’abahitamo kuvutsanya ubuzima, abaka gatanya cyangwa guta abo bashakanye.
Pauline Mukarurangwa.


text:
Ntaruguru: Abana n’ababyeyi ntibumva kimwe ihohoterwa
Yanditswe na MUKAGAHIZI ROSE
Bamwe mu bana n’ababyeyi babo bo mu Murenge wa Nyagisozi, Akarere ka Nyaruguru, ntibavuga rumwe ku cyo abana bashinja ababyeyi nk’ihohoterwa. Abana bavuga ko bahohoterwa n’ababyeyi babakubita, babashinja uburara, mu gihe ababyeyi babyita kubacyaha kuko ngo bahengera umugoroba uje bakitwaza kujya gusharija telefone kandi ngo bagiye mu burara.
Muhorakeye Pelagie, umwe mu rubyiruko rwo mu murenge wa Nyagisozi, avuga ko bakunze guhohoterwa n’ababyeyi babo cyane cyane iyo babatanze mu rugo bakabaheza inyuma y’urugo babashinja uburara. Ibi byaba kabiri gatatu bikabateza izindi ngaruka zirimo gushukwa n’abagabo bafite ingo.
Yagize ati “Hari nubwo baguha inzu yawe kandi ukiri umwana ngo wicumbikire, bigateza ingaruka zikomeye zo kuba washukwa n’abagabo bakuze mu buryo bworoshye.”
Mukamugisha Joselyne, umwe mu rubyiruko, avuga ko yahohotewe n’ababyeyi be bamushinja uburara bwo gukururana n’abasore, ibintu yita ko bamuhoza ku nkeke kandi we aba yumva ari ugusabana n’urungano rwe.
Yagize ati “None se ababyeyi bakomeza kunzirikira mu rugo amaherezo akazaba ayahe? Bage bumva ko ari uburenganzira bwacu nk’urubyiruko kujya gusabana n’urungano.”
Hakizimana Jean Claude, umusore utuye mu murenge wa Nyagisozi na we avuga ko abantu bakuze bakunze kwivanga mu mibereho y’urubyiruko bakarubuza amahwemo kandi akenshi bava iwabo bagiye gushaka aho bakura umuriro wa telefone.
Yagize ati “Nta bwo saa yine z’ijoro zitugereraho, ababyeyi baratubeshyera. Hari igihe ababyeyi baduhohotera cyane cyane iyo badutanze mu rugo, bakadukingirana bagatangira kuvuga ngo twarananiranye, yagutanga mu rugo akagutuka, akagutoteza agushinja kunanirana, agashaka kukuraza hanze, akakubeshyera ngo wari uri mu gakungu.”
Hari n’abavuga ko ababyeyi babo bikubira imitungo yose ntibabaheho bigatuma bahora mu bukene bubateza ingaruka yo kujya mu burara.
Ibi urubyiruko ruvuga byamaganirwa kure na bamwe mu babyeyi babo bavuga ko batacyumva impanuro ahubwo bakaba bibera mu burara.
Niyonsaba Beatrice, umubyeyi wo mu murenge wa Nyagisozi, ukora umurimo w’ububoshyi bw’ibikoresho byo gutaka mu mazu kandi ngo hari aho bimugejeje ariko akabona urubyiruko rurangaye cyane rutamwegera ngo arwigishe kandi rukarenga rukirirwa rutaka ubukene.
Yagize ati “Nsaba urubyiruko ngo bansange mbigishe nkabona ntibabyitayeho ariko byaratuyobeye, usanga abenshi baratwaye inda iwabo, ugasanga bashyamiranye n’ababyeyi babo kubera kutumva ibintu kimwe.”
Munyaneza Mathias, umuturage mu murenge wa Nyagisozi na we yamaganira kure imyitwarire y’abakiri bato akabashinja guta umuco.
Yagize ati “Abana bacu barashize, nge mbona basigaye banigenga, umukobwa arafata saa kumi n’imwe, yaba yiga, yaba atiga, ukayoberwa aho yagiye, wamuhwitura umubaza aho yaba yagiye akagusuzugura, avuga ngo ‘uvuze iki’ akagenda, akagaruka saa tatu cyangwa saa yine z’ijoro, nta kindi gikurikiraho uretse kubyarira iwabo, Leta ikavuga ngo yongere asubire mu ishuri, igikurikiraho ni uko yongera kuzana undi mwana kandi ntibatwereka abazibateye ni ho ikibazo kiri.”
Hari na bamwe mu babyeyi bavuga ko nta cyo urubyiruko rwabuze kuko mu murenge wa Nyagisozi hera ikawa nyinshi n’ibindi ngo mu gihe baciye bugufi bakemera gukoresha amaboko yabo bajya bagera ku ifaranga.
Uku kutavuga rumwe hagati y’ababyeyi n’abana ku birebana na nyirabayazana w’ihohoterwa mu muryango bigarukwaho n’Umunyamabanga Nshingwabikorwa w’Umurenge wa Nyagisozi Byukusenge Assumpta usaba abakuru n’abato gusenyera umugozi umwe hagamijwe kwirinda ihohotera.
Ku bwe agaragaza umugoroba w’ababyeyi nk’imwe mu nzira mu gusubiza ibibazo by’ihohoterwa ababyeyi bakorera abana igihe buri muryango ushyize ingufu mu kuwitabira.
Yagize ati “Si byo kwirukana umwana, imiryango yabo ikabaha inzu ngo bicumbikire bafite n’imyaka mike, ibyo bintu nta bwo ari byo, iyo umubyeyi yirukanye umwana aba amuteje umutima nk’uwa kinyamaswa aba yumva ko abaye igicibwa iwabo.”
Yungamo ati “Telefoni ntikwiye kuba imbarutso y’uburara. Ibyo biterwa n’imico umwana aba asanganywe.” Asaba abakiri bato kuguma mu ishuri kuko bahakura imyumvire mizima.
Kuba bamwe mu rubyiruko bitwaza ubukene bakayoboka iy’uburara, Byukusenge yabigarutseho muri aya magambo, ati “Urebye ikigereranyo cy’abaturage batuye muri uyu murenge, nta bwo navuga ngo bafite ubukene bukabije, kuko barahinga, bareza, bafite uko babayeho bitari bibi, kuvuga rero ko ubukene butuma abana bajya mu ngeso mbi usanga ari imico yihariye kuri bamwe mu bana cyangwa yabyanduriye mu nshuti zabo mbi, hari ukuba umubyeyi atamwegera ngo amwigishe amuhane. Nta bwo wafata umwana uri hagati y’imyaka 14 na 16 ngo uterere iyo ngo yarakuze aho haba harimo uburangare. Ni byiza ubuyobozi tugomba kubikora ariko uruhare rw’umubyeyi narwo ni ngombwa.” Yibutsa ko iyo uhaye uburere bwiza umwana uba urereye igihugu.
Umurenge wa Nyagisozi ni umwe mu mirenge igize Akarere ka Nyaruguru, utuwe n’abaturage 19 838, igice kimwe cyawo gikora ku gihugu cy’u Burundi, abaturage bawutuye batunzwe ahanini n’ubuhinzi n’ubworozi.


text:
Urubuga www.topsante.fr ruvuga ko urukundo ari amayobera kandi kuruhishura by’ukuri bitoroha gusa, ngo hari ibintu by’ingenzi wagenderaho ukamenya niba umuntu agukunda urukundo rw’ukuri cyangwa urw’agahararo.
1.Uru rukundo ruba rushingiye gusa ku byo umuntu yashimye ku wundi bigaragara inyuma
2. Urwo rukundo rutuma umuntu atabona aho undi afite intege nke n’ibyiza afite rukabikabiriza.
3. Uru rukundo rugereranywa n’akazu kubakishije umucanga gusa kuko rutaramba cyangwa ngo rumare igihe : rurashyuha, rukamenyekana henshi ariko rurangira vuba. Aha ngo ukunda umuntu nyuma y’ukwezi wabona undi umurusha ibyo wakurikiye kuri we ukaba uramuretse wagukiye wa wundi.
4. Iyo havutse akabazo gato hagati y’abakundana, uru rukundo ruhita ruhagarara, mbese urukundo rw’agahararo ntiruzi kwihangana.
5. Uru rukundo rutangira kandi rukemeranwaho nta gihe cyo gutekereza kibayeho, rufatiraho, kandi nta gihe cyo kumenyana rugira.
6. Urukundo rw’agahararo ruba rufite impamvu ariko zishingira cyane ku ku kwikunda.
7. Urukundo rw’agahararo rugendera ku marangamutima y’abandi ntirwigera rwifatira icyemezo.
8. Urukundo rw’agahararo rubuza amahoro. Kuko ruba rwarakurikiye imimerere igaragara inyuma nk’uburanga cyane cyane, imyambarire n’ubutunzi. Iyo ibyo byose uwari wabikurikiye atakiri kubibona kuri mugenzi we atangira kubura amahoro yibaza uburyo agiye kwishakira abandi babifite ndetse anibaza uko agiye kuruvamo n’uwo utakiri kumugaragarira nka mbere.
9. Urukundo rw’agahararo nta kuri rugira, ruriyoberanya, rurirarira. Guhishanya biraruranga,urufite ntiyigera yumva yakwiyereka mugenzi we uko ari, ahora yirata ibyo afite n’ibyo adafite yaba imitungo, imibereho n’amateka y’ubuzima akurikije uko abona mugenzi we, nubwo ashobora kuba amwibeshyaho.
10. Uru rukundo rw’agahararo nta ntambwe rutera n’iyo rwayitera ruba rugira ngo rwigerere kuri bimwe mu byo rwakurikiye nk’ubutunzi cyangwa se igitsina. Aha ni hamwe ukunda azajya akosereza mugenzi we nabimubwira yumve ntacyo bimutwaye, nta mbabazi yamusaba cyangwa ngo yihatire kwihana iryo kosa ubutazarisubira. Naramuka amusabye imbabazi ntazabikorera kuko yumva yahemukiye mugenzi we, ahubwo azazimusabira kugira ngo icyo amutezeho atagihagarika.
Video Abakobwa Beza
Ibimenyetso 10 by'Urukundo rw'Agahararo
Urubuga www.topsante.fr ruvuga ko urukundo ari amayobera kandi kuruhishura by’ukuri bitoroha gusa, ngo hari ibintu by’ingenzi wagenderaho ukamenya niba umuntu agukunda urukundo rw’ukuri cyangwa urw’agahararo.
Labels: urukundo